O’-6, sh-w, ch-4... “Янги алифбо” бизга кeракми?- Kruz.uz\nO’-6, sh-w, ch-4... “Янги алифбо” бизга кeракми?\n10:34, 03.08.2017 2010 0 Мақолалар\nБугунги кунда илм олиш, касб-кор билан шуғулланиш, инсонларнинг ўзаро мулоқот ва фикр алмашинувида ҳам янгидан янги ўзгаришлар бўлаётгани ҳeч кимга сир эмас.Интeрнeт, уяли тeлeфон, ижтимоий тармоқ орқали мулоқот ва ахборот алмашишга хизмат қилувчи Facebook, Twitter, Viber, Odnoklassniki, Telegram каби дастурлар шулар жумласидандир. Биз бугун ижтимоий тармоқлардаги мулоқотлар ҳақида сўз юритмоқчимиз.\nИнсонларнинг узоғини яқин, мушкулини осон қилаётган ижтимоий тармоқлар олисдаги дўстлар ҳамда яқинлар билан мулоқот қилиш, дунё янгиликларидан бир зумда воқиф бўлиш ҳамда маълумотларни осон ва тeз алмашиш имконини бeради.\nАлбатта, бу дастурлар ичида энг оммавий, энг кўп фойдаланадиганимиз Facebook, Telegram, Odnoklassniki ва WhatsAppдир. Бу дастурлардан кўпчилигимиз хабар қабул қилиш ва узатишда, аниқроғи, яқинларимиз, дўстларимиз, қариндош-уруғларимиз билан виртуал мулоқот қилишда фойдаланамиз.\nКундалик мулоқотимизнинг дeярли ярмини эгаллаган ижтимоий тармоқларда хабар алмашиш жараёнида тeнгдошларимиз кўпинча «паразит» ҳарфлардан фойдаланишади.\nЎша «паразит» ҳарфлар қандайлигига қизиқаяпсизми? Улар – алифбомиздаги бир ҳарф ёки ҳарфлар бирикмаси ўрнига ишлатиладиган бошқа ҳарф ёки сонлардир. Мана улар, танишинг!\nO’-6, sh-w, ch-4... Булар орасида «чала ҳарфлар» ҳам бор. Тўғрироғи, «яримталар» o`-о, g`-g, ng-n, v-ff. . .\nҚизиқ, бу ҳарфлар ўзбeк алифбосида бормикан?\nДeмак, биз «янги алифбо» яратаётган эканмиз-да?!\nАжабо... Ҳа, ҳайратланганингизни мeн ҳам билдим. Ахир бу ҳарфлар мулоқотни тeзлаштиради ва вақтни тeжайди. Боз устига, камроқ клавиш ва камроқ ҳажм (Мб) талаб қилади-ку!\nКузатишлар шуни кўрсатади-ки, ижтимоий тармоқлардан фойдаланувчи ҳар 5 та одамнинг 4 таси мана шу ҳарфлардан фойдаланар экан. Ажабланарлиси, ўша 4 та одам ичида мeн ҳам бор эдим. Очиғи, мeни бу мақолани ёзишга укам, Шаҳриёр билан Telegram мэссенжери орқали қилган суҳбатимиз сабаб бўлди.\nЭътиборимни тортган жиҳати шунда эдики, у профилидаги исмини «Wahriyor» дeб қўйганди.\nСуҳбатимиздан бир мисол кeлтираман:\n– Wuhrat aka, yaxwimisiz? 6qishlar bilan 4ar4amasdan?\nМeнга алам қилгани исмимнинг нотўғри ёзилгани эмас, аксинча, укам ўз исмини бузиб ёзиб, намойишкорона профилга қўйгани эди.\nСиз рeклама агeнтлигида тeкинга ишловчисиз...\nЭнди бир тасаввур қилинг-а. Отангизнинг фамилияси Ўтамуродов эмас, 6tamurodov, синглингиз Шоҳиста эмас Wohista, сeвгилингиз ёки умр йўлдошингиз Чарос эмас, 4aros, фарзандингиз Ўткирбeк эмас, otkirbek, сизнинг фамилиянгиз эса Ғуломов эмас, Gulomoff… бўлиб турса, сизга оғир ботмайдими?\nАчинарлиси, биз бу ҳарфларни ўзимиз тарқатяпмиз. Ҳа, ҳа ўзимиз!\nЯна тeкинга рeклама қилаяпмиз, истeъмолчи эса ундан кўр-кўрона фойдаланмоқда.\nХўш, бу вазиятдан қандай чиқамиз?! Жавоб жуда оддий: Сиз ўзгаринг, қолганлар ҳам ўзгаришади. Ҳа, албатта ўзгаради! Қандай қилиб, дeйсизми? Эсингизда бўлса, ҳар биримиз тeкинга рeклама агeнтлигига хизмат қиламиз, дeгандим. Мана шу сeрвисни ўзгартирамиз холос. Яъни тeнгдошингиз сизга «паразит ҳарфлар» орқали хабар йўллайвeрсин, сиз муқобилини ёзинг, бошқача айтганда, яхшироқ рeклама қилинг! Албатта, ижобий натижа бўлади. Бу тажрибада исботланган, ҳозир укам Шаҳриёрнинг ижтимоий тармоғидаги саҳифаларига лупа билан назар ташласангиз ҳам «паразит» ларни тополмайсиз. Мана энди сизга ҳисоб-китоб, бояги 5 та одамнинг ҳеч бўлмаганда 2 таси ўзгарди, биз энди 3 тамиз, учаламиз эса 2 тасини, 5 тамиз 10 тасини, 10 тамиз 50 тасини тўғри ёзишга ўргатайлик!\n"Яримталар”га эса чора сифатида бир нарсани айтгим кeлади. Хўп, майли, иккита ҳарф ўрнига битта ҳарф дeрсиз, қулай ва тeз дeрсиз… Аммо бармоқларингиз клавишларга борганда бу она тилимиз учун Навоий тунни тонгга улагани, Бобур салтанат ташвишларига қарамасдан шу тил учун курашгани, жадид боболаримиз шу тил учун кўксидаги қонини сиёҳ қилгани бир кўз олдингизга кeлсин… Ҳeч бўлмаса, давлат тили ҳақидаги қонунга бўйсунинг!\nБир нарса доимо хаёлимизда бўлиши кeрак. Биз қанчадан-қанча аждодларимиз орзу қилган ОНА ТИЛИМИЗда мулоқот қиляпмиз. Шундай экан, Онамизга ҳурматсизлик қилмайлик!\nҚорақалпоқ Давлат университети ўзбeк филологияси факультeти талабаси


Тожикистон бош вазири ўринбосарининг ўғли автохалокат иштирокчиси\nТожикистон ИИВ бош вазир ўринбосари Давлатали Саидовнинг ўғли Фаромуз Саидов иштирок этган автоаварияни тергов қиляпти. Душанбе шаҳрида 10 сентябр кечаси бўлган бу аварияда икки киши халок бўлган.\nТожикистон ИИВ матбуот котиби Умаржон Эмомалининг хабар қилишича авария "тасодифан" содир бўлган ва "буни атайлаб қилинган жиноят деб баҳоламаслик керак". Унга кўра, "бунга ўхшаш авариялар ҳар куни бўлиб туради ва биз уларни холис тергов қиламиз. Ҳайдовчи ҳам жабр кўрган ва у ҳозир касалхонада".\nИИВ вакили уч киши халок бўлганлиги ҳақидаги хабарни инкор этди. У. Эмомалининг айтишича, халок бўлганлар Душанбелик 25 яшар Хилола Рахимова ва Варзоблик Рустам Сатторов; "Тойота Кемри" машинасининг рулини бошқарган деб тахмин қилинаётган Фаромуз Саидов шикастланган.\nУнга кўра, ярим тундан сўнг Фаромуз Саидов ўз машинасида «Роял Клаб» деб номланган кўнгилочар маскандан жўнаб кетган. Ҳайдовчининг ёнида Хилола Рахимова бўлган.«Фаромуз Саидов соатига 100 км дан ортиқ тезликда харакатланган. Қарама-қарши тарафдан келаётган машинанинг ёрқин чироқлари унинг кўзини олган бўлиши мумкин ва у йўлсозларни сезмай қолган. Натижада тўқнашув содир бўлган".\n23 яшар Фаромуз Саидов Тожикистон бош вазири ўринбосари Давлатали Саидовнинг ўғли. Унинг отаси илгари ёшлар масалалари бўйича қўмита раиси, Тожикистоннинг Япониядаги элчиси ва инвестиция ва давлат хавфсизлиги қўмитаси раиси лавозимларида ишлаган.


Аслида фойдали бўлган 8 та «зарарли» маҳсулот Bo'limi: Новости Мира\n5 Парҳезчилар ва олимлар ҳар замонда у ёки бу маҳсулотни тановул қилишни тақиқлайди.Балки ҳаммаси ҳам у даражада ёмон эмасдир? 1. Қизил гўшт.\nОзишни истовки кишиларнингкўпчилиги “қизил” гўштдан воз кечади ва “оқ” гўштни истеъмол қила бошлайди. Улар ёғсиз мол гўшти калориясибўйича деярли товуқ гўштидай эканини ва унда ёғ миқдори жуда камлигини билмайди ҳам. Маккажўхори биланбоқилган юз грамм товуқ гўштида 129 калория ва 4,8 грамм ёғ бўлса, худди шунча ёғсиз мол гўштида 135 калориява бор-йўғи 4,5 грамм ёғ бор, холос. Бундан ташқари, товуқ гўшти билан таққослаганда мол гўшти таркибидатонусни кўтарувчи темир моддаси уч баробар ва иммунитет учун зарур бўлган рух моддаси деярли тўрт баробаркўп.\nСаломатлик ҳақида сўз борганида, кўпроқ оқ нонга “маломат тоши” отилади.Бироқ кўпчилик оқ нон зарур минераллар (кальций, темир), В гуруҳи витаминлари ва аминокислоталар ҳамдаўсимлик оқсилининг миқдори бўйича чемпион эканини билмайди. Бундан ташқари, олиб борилган тадқиқотларбуғдой таркибидаги клейковина узоқ йиллар давомида мустаҳкам соғлиқни ушлаб туриш учун зарур моддаҳисобланишини кўрсатди. Айнан у онкологик ва юрак-қон томир касалликлари ривожланишига самарали қаршиликкўрсатади.\nБироқ эсингизда бўлсин, оқ нон қайси ундан тайёрланишидан қатъи назар, меъёрида тановулқилинмаса, унинг фойдали хусусияти тескари самара бериши мумкин. Шу боис уни бошқа ҳар қандай маҳсулот кабисуистеъмол қилмаган маъқул.\nСаломатлигимизнинг яна бир “душмани” – аслида D, А, Е,С, В витаминлари, кальций, фосфолипидлар (ҳужайралар, айниқса асаб ҳужайралари учун қурилиш материали) вааминокислоталарнинг ажойиб манбаидир. Табиий сарёғ тери, сочлар, кўриш қобилияти, суяк ва мушак тўқималариучун жуда фойдали ҳисобланади. Ҳар куни ёғ юпқа қилиб суртилган иккита бутербродни тановул қилиш нафақаттомирлардаги холестерин миқдорини кўпайтирмайди, балки организмни шифобахш антиоксидантлар билантаъминлайди ҳам. 4. Картошка.\nУни бежизга “иккинчи нон” дейишмайди. Ўтказилгантадқиқотлар картошканинг калий манбаи эканини ҳамда у клетчатка ва С витаминига бойлигини кўрсатди. Шу боисуни иккинчи турдаги диабетга олиб келувчи инсулин-резистентлик ривожланишида айблаш нотўғри. Картошкада аскорбин кислотасидан ташқари, В гуруҳи витаминлари, РР, фолий кислотаси, кальций, магнийтузлари, фосфор ва, айниқса, калий моддаси кўп. Овқат ҳазм қилиш трактида картошка крахмали тезда оддийқандга парчаланади, шу боис у ҳақда енгил ўзлаштириладиган углеводли маҳсулот дейишади. Крахмал картошкадануглевод етказиб берувчи асосий модда ҳисобланади ва айнан шунинг учун озишни истовчи кишилар ундан“қўрқади”. Лекин картошка углеводлари овқат ҳазм қилиш тизимига ижобий таъсир қилиши ва “зарарли”холестерин даражасини пайсатириши ҳақида негадир унутиб қўйишади. 5. Сут.\nСут – ҳарқандай ёшдаги одам учун озуқавийлик даражаси юқори бўлган, енгил ўзлаштириладиган мукаммал озиқ-овқатмаҳсулоти ҳисобланади.\n100 г сутда 3 г га яқин оқсил, 3,2 г енгил ўзлаштириладиган ёғ, кальций,фосфор моддалари, А, В ва D витаминлари мавжуд. Сутда 250 га яқин кимёвий компонент, шу жумладан 140 та турлиёғли кислота борлиги аниқланган.\nСут қанди (лактоза) организмдаги ҳужайраларнинг ички алмашинувида,юрак, буйрак, жигар, бош мия ва асаб тизими фаолиятида қатнашади.\nҲар куни бир литрга яқин сутичилганида, у катта кишининг ёғ, кальций, фосфор ва рибофлавин моддасига бўлган ўртача суткалик эҳтиёжини,протеинга бўлган эҳтиёжнинг 50 фоизини, А витаминига бўлган эҳтиёжнинг 33 фоизини, аскорбин кислотаси ватиаминга бўлган эҳтиёжни, энергияга бўлган эҳтиёжнинг 25 фоизини (темир, мис, маранц ва магнийдан ташқари),барча минерал моддаларга бўлган эҳтиёжни тўлиқ қондиради.\nТўғри, айрим кишиларда сут оқсилигааллергия бор, баъзиларда эса лактаза етишмовчилиги мавжуд. Бироқ агар организмингиз сутни яхши кўтарса униҳар доим ичиб юринг!\nОхирги ўн йил ичида тухумлар ҳақида жуда кўп ёмон гапларайтилди. Бироқ яқинда ўтказилган илмий тадқиқотлар тухумни рациондан чиқариб ташламаслик кераклигиникўрсатди. Тухум таркибида организм учун зарур бўлган кўплаб озиқлантирувчи моддалар, шу жумладан асосийвитаминлар ва минераллар ҳамда баъзи касалликларда ёрдам берувчи антиоксидантлар мавжуд. Умум қабулқилинган фикрларга қарамасдан, тухумлар қондаги холестерин миқдорини оширмайди.\nҚанд аллақачон энг “зарарли” маҳсулотлар рўйхатидан ўрин олиб бўлган. Уларга ширинмеваларни ҳам киритишмоқда. Гўёки уларнинг таркибидаги қанд моддаси ортиқча вазнни келтириб чиқарар эмиш.Аммо мевалардаги қанд моддаси соф кўринишда эмас, балки ўсимлик толалари билан биргаликда тановул қилинади.Ушбу толалар қандларнинг организм томонидан ўзлаштирилиш жараёнини ва бу билан қондаги қанд миқдоринитартибга солади. Ўсимлик толалари ўзига хос даволовчи восита бўлиб, улар фруктозанинг организмда кўпайибкетишига тўсқинлик қилади.\nАммо мевалардан осонгина семириш ҳам мумкин. Бунинг учун уларникилограммлаб истеъмол қилиш керак, албатта. Агар кундалик рационингизга, масалан бир килограмм қулупнай ёкималина ёки олма қўшсангиз, унда кунига “ортиқча” 300-400 ккал ёки ҳафтасига қарийб 2,5 минг ккал олганбўлардингиз. Ушбу ортиқча калориялар эса, албатта, “стратегик запасдан” ўрин оларди.\nБу гапга ишонмаслигингиз мумкин, аммо парҳезчиларнинг хулосасига кўра, музқаймоқ энгяхши десертлардан бири ҳисобланади. Ҳақиқий музқаймоқ таркибида организм учун қимматли бўлган юзга яқинмодда бор. Булар аминокислоталар, турли ёғли кислоталар, минерал тузлар, турли витаминлар ҳамда моддаларалмашинуви учун жуда муҳим бўлган ферментлардир.\nФранцуз ва инглиз олимлари табиий сут ёкиқаймоқдан тайёрланган музқаймоқ асабий зўриқишни олиши, асабларни тинчлантириши, уйқуни яхшилаши,безовталикни камайтиришини исботлади. Музқаймоқ таркибидаги триптофан аминокислотаси серотонин, яъни“бахт гормони” ишлаб чиқилишига кўмаклашади.\nБаъзи отоларинголог шифокорлар томоқни пастҳароратларга ўргатиш мақсадида ўзига хос локал иммунитетни ҳосил қилиш учун мунтазам равишда музқаймоқистеъмол қилишни тавсия этади. Албатта, буни аста-секин, музқаймоқни оз-оздан еган ҳолда қилган маъқул.Манба:www.darakchi.uz Barcha izohlar: 0


Тарих | Страница 18 из 44 | www.ziyouz.uz\nБош саҳифа Илм ва фан Тарих (18)\nЧоп этилган 16.01.2017 13.01.2017 МуаллифZiyouz.uz\nСамадовлар оиласи — инсонпарварликнинг юксак намунасини кўрсатган оила. 2-жаҳон уруши даврида турли миллатнинг қаровсиз қолган болаларини фарзандликка олиб, таълим-тарбия берган. Оила бошлиғи Ҳамид Самадов (1910 йили Каттақўрғон шаҳрида туғилган, 2002 йили вафот этган) 2-жаҳон урушида армия сафида алоқачи, пулемётчи бўлиб давоми…\nШомаҳмудовлар оиласи — инсонпарварликнинг юксак намунасини кўрсатган оила. 2-жаҳон уруши даврида тошкентлик темирчи Шоаҳмад Шомаҳмудов (1890—1970) ва унинг хотини Баҳри Акрамова (1903—87) турли миллатнинг қаровсиз ва етим қолган болаларини фарзандликка олиб, таълим-тарбия берган. Тошкент шаҳри аёлларининг Ўзбекистон аёлларига қарата қардош давоми…\nУлуғ бобомиз Амир Темур номи билан боғлиқ ҳар бир осори-атиқа ва қадамжолар биз учун ғоят табаррукдир. Бобокалон буюк салтанат туғи остида бирлаштирган барча халқлар, мамлакатларни адолат билан бошқариб, обод этган. Чунончи, у Ҳирот, Кобул, Табриз шаҳарларида, Эрон, Озарбайжон ва Доғистонда давоми…\nСоҳибқирон Амир Темур яшаб ўтгандан буён сал кам етти асрга яқин вақт ўтган бўлса-да, бу улуғ зотнинг ҳаёти ва фаолиятига бўлган қизиқиш кундан-кунга кучайиб бормоқда. Амир Темурнинг дунёқараши, ҳаёти ва фаолиятини, амалга оширган бунёдкорликларини бор бўй-басти билан англаш учун Турон давоми…\nОзарбойжоннинг Арманистон томонидан оккупация қилинган ҳудудидаги тарихий обидалар, масжид ҳамда мадрасалар хавф остида қолмоқда. Бу ҳақда АЗЕРТАЖ ахборот агентлиги хабар беради. Агентлик бунга далил сифатида бир қатор фотосуратларни илова қилади. Қайд этилишича, фотосуратлар Тоғли Қорабоғ, шунингдек, Садарак, Зангилан, Лочин, Келбажар, давоми…\nМиллий адабиётимиз тарихи нафақат адабиётшуносликка оид рисола ва тазкираларда, баёз ва мажмуаларда, балки тарих китобларида ҳам акс этган. Бунинг исботи учун Рашидиддиннинг “Жомеъ ут-таворих”идан Огаҳийнинг “Шоҳиди иқбол” асаригача юзлаб тарихий манбаларни кўрсатиш мумкин. Ғиёсиддин Ҳумомиддин ўғли Хондамирнинг “Ҳабиб ус-сийар фи давоми…\n18-саҳифа. Жами: 44Боши«14151617181920212223»Охири


Бошқариш ҳикмати « Ўзбекистон Халқ Ҳаракати\nҲикматларнинг бирида “Йўлга уч киши бўлиб чиқсанглар, албатта битталарингни бош қилиб танланглар”, дейилади. Одамлар, қанчалик тажрибали бўлмасинлар, муаммолар ечимида, ҳар ким ўз фикрида бўлади.\n09 January 2013 - 10:05\nҲикматларнинг бирида “Йўлга уч киши бўлиб чиқсанглар, албатта битталарингни бош қилиб танланглар”, дейилади. Одамлар, қанчалик тажрибали бўлмасинлар, муаммолар ечимида, ҳар ким ўз фикрида бўлади. Тортишувлар юзага келади. Жамоада муаммолар тортишувининг тез ва эффектив ечилишида, тажрибали бошлиқнинг сўнгги сўзи катта роль ўйнайди. Оилани, жамоани ва мамлакатни бошқариш амаллари, кўпгина ўхшаш хусусиятларга эгадир. Мен бугун мамлакатни бошқариш ҳикматлари тўғрисида гап юритмоқчиман.\nМамлакат бошқарувидаги, муаммолар торишувининг амалий ечимига, фатво беришга лойиқ бошлиқни, Президент деб атаймиз. Ходимлари адолат билан танланган ва асосланган инфраструктурага эга бўлган мамлакатни, маънавий етук президент бошқарса, халққа зулм етмайди, жамият тараққий топаверади. Дунёда бу асосий қоида билан бошқорилаётган давлатлар сони кўп эмас. Буюк аждодларимиз, жамиятимиз ривожи учун, кўплаб илм ва ҳикматларини бизга мерос қолдириб кетганлар. Минтақамиз халқлари шу жумладан ўзбек миллати, ўз қавмини бошқариш амалларида, бегона идеяларга муҳтож эмаслар. Чунки қўлимизда, Буюк Аллоҳнинг инояти, аждодлар мероси, Ислом таълимоти мавжуд. Уни, жамият муаммолари ечимида фойдалана олишимиз зарур.\nБугунги жамиятимиз аҳволини таҳлил қилиб кўрайлик. Москва ҳукмронлигидан халос бўлдик. Бунинг билан ҳаётимиз гуллаб яшнамади. Чунки, вазиятни англаб мамлакатни бошқариш лозим эди. Мамлакатимизда, коммунистлар партиясининг номи ўзгариб, мамлакатни қулатган коммунист раҳбарлар бир кечада “демократ” раҳбарларга айландилар. Маскванинг директиваларини “бажарамиз” дейишга ўрганиб қолган ўзбек раҳбарияти, бошқарувда реформа йўлини эмас, балки жамият ўзгаришининг пассив йўлини танлади. Натижада, мамлакатда ҳеч нарса ўзгармади. Демократик ривожланган мамлакатлар билан иқтисодий алоқалар имконият даражасида йўлга қўйилмади. Бунга коррупция йўл бермади. СССРнинг қулашига, Россиянинг гипертрофик иқтисоди сабаб бўлишига қарамасдан, республикамиз раҳбарияти, Россия билан биринчи ҳамкор бўлишга интилди. Ғарбдан ололмадик, Россия беролмади. Натижада, бизнинг порахўр раҳбариятимиз Туркиянинг, ўзига хос ва Каримовга мос “бизнесчилари” билан ҳамкорлик қилишдан нарига ўтолмади. Бошқа давлат бизнесчилари Каримов режимида ишлай олмадилар.\nСиёсий майдонда Каримовга оғир келди. Чунки, у дунё сиёсатидаги вазиятнинг аниғига етмасдан, шахсий манфаат билан, элда сиёсат юритди. Каримов фақат рус тилида, яъни рус шовинистларининг фикри билан фикрлай оладиган шахсдир. Унинг Ғарбдаги молиявий инқироз моҳиятини яъни, Ғарбнинг тезда, дунё сиёсий аренасидаги етакчилик роли йўқ бўлишини тушуниши қийин эди. Давлат бошқарувида дин инобатга олинмади. Исломнинг бутун дунёда таъсир кучи ошаётганини ва такомиллашаётганини писанд қилмай, мамлакатдаги Ислом факторини таъқиб остига олди. Катта сиёсий ишларни халқни ва атрофидагиларни алдаш йўли билан юритишга уринди. Ҳеч ким, унинг сиёсий камчиликларига ўзгартириш киритолмади. Шунинг учун ҳам у бугун дунё сиёсий системасида шунчалар паст обрўга эга. Бугунги кунда у сиёсий оламда ёлғизланиб турибди.\nМамлакатнинг бугунги иқтисоди боши берк кўчага кириб қолган. Мехнатсевар халқига эга ва меҳнат ресурслари жуда улкан бўлган мамлакатда ишлаб чиқариш ривожланмаган.\nИқтисодининг экспорт салоҳиятлари, яъни корхоналарнинг валюта ишлаш имкониятлари жуда паст. Лекин четдаги мардикордан мамлакат ичкарисига, катта миқдорда валюта келиб тушаяпти. Фуқароларнинг ҳукуматга ишончсизлиги туфайли, уларнинг қўлидаги бу валюта катта проектлар учун ишлатиш имкони йўқ. Ҳар йили мамлакат коллежлари ва олий ўкув юртлари кўп миқдорда ёш мутахассислар етказиб бераётганига қарамасдан, ишлаб чиқариш корхоналари сурункали равишда етук кадрларга муҳтож. Яна, таълим тарбия ва соғлиқни сақлаш тизимининг ниҳоятда абгор ҳолда эканини ҳисобга олсак, мамлакат иқтисодий инфраструктураси ўз функциясини бажаролмаяпти.\nХулоса шуки, мамлакатда фақат реформа амаллари билан, катта ютуққа эришиб бўлмайди. Мамлакатда иқтисодни қайта тиклаш вазифаларини ҳам амалга ошириш зарур. Бу улуғвор вазифалар мамлакат раҳбарияти алмаштирилсагина амалга оширилиши мумкин. Бу жараён, Ўзбекисон Халқ Ҳаракати бошчилигида амалга ошириши керак. Шундагина, мамлакат иқтисодий ва сиёсий ҳаётида ижобий ўзгаришлар содир бўлади, иншоаллоҳ.\nБизнинг иқтисодий ривожланиш режаларимиз лойиҳаси, халқ ва заминимиз имкониятларидан келиб чиққан. Шу лойиҳадан, бир неча мисоллар кетираман. Масалан:\n– Фермерларнинг ва кичик бизнес эгаларининг хўжалик юритишларда, ишга тўсқинлик қиладиган қонун-қоидалар бекор қилинади. Таъмагир шахслар эса қаттиқ жазоланади. Кичик бизнес ва тадбиркор шахсларга катта амалий ёрдамлар кўрсатилади.\n– Тадбиркорлар фаолиятига катта эътибор ажратилади. Пулдорларнинг мулки, келиб чиқишидан қатъий назар, давлат ҳимоясида бўлади. Пулдорга, ишлаб чиқаришни ривожлантириш учун, молиявий ва технологик кўмак берилади. Каримов замонида, порахўрлик ва давлатни талон-тарож қилиш амаллари билан йиғған пул эгаларига, янги ҳукумат жазо бермайди. Уларнинг катта бизнес иши тўхтатилмайди ва керакли ёрдам кўрсатилади. Эгаси пулини яхши кўргани каби, пул ҳам эгасини яхши кўради. Пул халқ фаровонлиги учун ишлаши керак. Янги ҳукумат жорий қилган қонунлар бузилганда, албатта жиноятчи ўз жазосини олади.\n– Жамиятда “қонун олдида барча баробар” принципининг бажарилиши ҳаммага бирдай мажбурийдир.\n– Мардикор ва унинг меҳнати давлат ҳимоясида бўлади. Ватандошларимиз мардикорда ишлаётган давлатлар билан мардикорлар меҳнатига доир тегишли шартномалар тузилади.\n– Ёшларимизнинг кўплаб мардикорга кетаётганлигини ҳисобга олиб, мамлакатни иқтисодий ривожлантириш режаси асосида ва янги ишчи ўринларини очиш мақсадида, фавқулодда бунёдкорлик ишлари амалга оширилади.\n– Мамлакатни иқтисодий ривожлантириш режаси, аҳолини тезда ва замонавий ишчи ўринлари билан таъминлаш мақсадларини кўзда тутади.\nБугун, Ўзбекистон Халқ Ҳаракати ўзбекистонликларни тинч йўл билан, адолатли жамият қурилишига чорловчи, катта сиёсий кучга эга бўлган ягона ҳаракатдир. ЭРК демократик партиясининг давлат бошқарув идеологиясидаги биринчи шиори, Қуръони карим оятларидаги, “Одам авлодини азиз ва мукаррам қилганмиз”, деган мазмундадир.\nАзиз ватандошлар, биз билан бирга бўлинг. Аллоҳ ўзидан бегона қилмасин. Аллох ишларимизга мадад берсин. Омин.\nМустақил мардикорлар касаба уюшмаси рахбари.


РАЙҲОН КОНЦЕРТИДАН БАТАФСИЛ! ҚЎШИҚЛАРГА УЙҒУНЛАШГАН ОБРАЗЛАР! МУХЛИСЛАР БИЛАН БИРГА КУЙЛАГАН РАЙҲОН! 23.02.2017 18:20\n21 февралдан 24 февралгача “Истиқлол” санъат саройида Ўзбекистонда хизмат кўрсатган артист Райҳон Ғаниеванинг концерт дастури бўлиб ўтмоқда.Концерт ташкилотчиси Proart компанияси.\nКонцертнинг ҳар бир куни ўзгача бўлиб, ҳар бир кунда хонандани ҳамкасблари қўллаб-қувватлашмоқда!\nКонцертнинг ўзига хос жиҳатлари! Концерт 6 қисмдан иборат бўлиб, ҳар бир қисмда Райҳон томонидан бир мамлакат вакиласи образи, унга мос жиҳатлар тасвирланган.\nБиринчи қисмда грек услубига хос либосда намоён бўлган Райҳон “Халос эт”, “Олиб кет”, “Унута оламан” қўшиқлари куйлади.\nҚўшиқ якунида Райҳон қора кийинган раққос ва раққосалар даврасида ғойиб бўлди!\nИккинчи қисмда экранлар орқали намойиш қилинган манзаралар ва саҳнага чиқиб рақсга тушган Гладиаторлар томошабинларни Римга томон йўллади!\nИмператорнинг жанг аравасида саҳнага чиқиб келган Райҳон ва\nунда “R” ҳарфи туширилганлиги ёдда қоларли топилма бўлган!\nАйниқса, қўшиқлар давомида гладиаторларнинг ўзаро жанг+рақс саҳнаси!\nБу қисмда “Меники”, “Излама”, “Табиб” ва\nЎзбекистонда хизмат кўрсатган артист Зиёда билан куйланган дуэт янгради!\nУчинчи қисм, Миллий ўзбеконаликка бағишланган бўлиб, уни доирачилардан сўнг, Райҳоннинг ўзи ўзбекча рақсга тушиб бошлаб берди.\nШу пайт саҳнага чиқиб келган актриса Ҳалима Ибрагимова Райҳонни ўзига хос ҳазил пародия қилишни ҳам унутмади!\nСўнг, рақсга тушиб, Райҳон билан бирга “Омон ёр” дуэтини ижро қилиши ҳам, ўзига хос бўлди!\n“Чипра Далли” қўшиғидан сўнг, Райҳон юракларни титратган “Ватан” қўшиғини ижро қилди! Қўшиқ олдидан Алишер Навоий рубоийси ўқилди.\nБу қисмни ҳақиқий баҳорий қисм бўлди, деб айтиш мумкин! Бу қисмдаги болажонлар чиқишлари, экранлардаги миллий нақшлар, барчаси ҳақиқий ўзбекона руҳда бўлди!\nТўртинчи қисмда жўшқин замонавий рақс билан саҳнага чиқиб келган Райҳон “Севавераман”, “Парвоз”, “Дув-дув гап” (миш-мишчиларга жавоб эканлигини билдирди), “Жавоб бер”,\nЎзбекистонда хизмат кўрсатган артист Сардор Раҳимхон билан дуэт, дуэт олдидан Райҳон ўз вақтида уни бу хонанда билан ҳам гап-сўз қилиб, миш-мишлар келиб чиққанлигини айтиб ўтди.\n5 қисм эса, R&B га бағишланган, аммо энг қисқа бўлган қисм, унда Райҳон ўзининг бир неча хит қўшиқларини янги талқинларидан иборат “Попурри” тарзида ижро қилиб, раққос йигитлар билан бирга рақсга тушди.\nСўнг, Шаҳриёр билан дуэт куйлашди!\nШаҳриёр ҳам, томошабинлар орасидан саҳнага чиқиб келди.\n6 қисм Ҳиндистон мавзусига бағишланиб, ёрқин ҳинд либосидаги Райҳон томошабинларга ҳақиқий ҳиндча рақс ҳам, намойиш этди!\nБу қисм “Намасте” қўшиғи билан бошланиб, Муниса Ризаева билан дуэт,\n“Божалар” гуруҳи (Райҳон талқинига кўра “Баччан” гуруҳи) билан дуэт, “Дилимо” ва “Ҳабиби” қўшиқлари янгради.\nКонцерт аввалида Райҳон саҳнада ўзбек тилида томошабинлар билан саломлашиб, мулоқот қилиб, концерт аввалида ўзининг самимий сўзларини айтишни унутмади!\nҲар бир қисмда ўша қисмга мос бўлган тасвирлар, ҳамда руҳият берилганлиги томошабинларни ўша қисмни янада қизиқиб кўришларига сабаб бўлди!\nБошқалар учун ноанъанавийлик, аммо Райҳон учун анъанага айланган жиҳат, унинг концертни одатий бошламаслиги, яъни бир сафар томошабинлар орасидан, бир сафар саҳна тагидаги лифт орқали чиқиб келишлардан сўнг, эндиликда, саҳна шифтидан оқ диванда тушиб келиши бўлди!\n“Унута оламан” қўшиғи якуни вақтида эса, ўзини ўраган раққос ва раққосалар орасида ғойиб бўлиши!\nҲар бир дуэтда дуэтдошларнинг Райҳоннинг саҳна либосига уйғунлашган либосда чиқишлари!\nРайҳоннинг маҳоратли рақслари! Ҳар бир қисмда Райҳоннинг ўзи ўша қисмга мос рақсларини маромига етказиб, намойиш этди!\nҲар бир қисм учун ўзгача рақслар ўйланганлиги таҳсинга сазовор!\nҲар бир қўшиққа ўзига хос номерлар ўйланган,\nгладиаторлар жангидан тортиб,\n“Дув-дув гап” қўшиғида гўёки гап-сўзларга, миш-мишларга лента билан боғлаб тортишаётгандек,\n“Божалар” Жаҳонгир Позилжонов билан дуэти эса, ҳақиқий ҳинд фильмларидаги манзарани кўз олдингизга келтиради!\nКонцертдаги яна бир лоторея тарзидаги томошабинлар учун ўйин, яъни Жаҳонгир Позилжонов ҳинд фильмларидан “Диско раққоси” фильмидаги каби (пўкак) гитарани олиб, томошабинлар томон отиб юборди!\nГитарани биринчи илиб олган томошабин эса, саҳнага таклиф этилиб, унга Райҳоннинг янги диски совға сифатида тақдим этилди. Афсуски, концертнинг иккинчи куни гитарани илиб олган бошқа бир томошабин вазиятни тушунмай, гитарани қайтариб саҳнага отиб юборди ва пўкак гитара синиб кетди!)))\nКонцертда жонли мусиқа ва айрим қўшиқлар жонли ижрода куйланди!\nКонцертдаги энг ёдда қолган янги қўшиқлар муаллифи шубҳасиз Якзон бўлди! (Бошқача бўлиши ҳам мумкин эмас! Ақлим, а лаббай?) Райҳоннинг энг хит қўшиқлари муаллифи бу гал ҳам, ишончни оқлади! “Унута оламан”, “Ватан”, “Дув-дув гап”, “Сўрама” (Шаҳриёр билан дуэт), “Алдамагин” (“Божалар” билан дуэт), “Дема” (Зиёда билан дуэт)!\nКонцерт бир нафасда, кўтаринки кайфият ва юқори ҳароратда ўтди!\nБир сўз билан айтганда, ҳар галгидек, Райҳон бу галги кутилган концерт шоусини ҳам янги топилмалар билан маромига етказди!


15:40 18.10.2016 (Янгиланган 09:39 21.10.2016) Ҳавола олиш\nЭлектрон ҳужатлар тизимига ўтиш, товарларни божхона орқали расмийлаштириш вақтини салкам 5 баравар қисқартирди.\nТОШКЕНТ, 18 окт — Sputnik. Ўзбекистонда охирги уч йил давомида ташқи иқтисодий алоқа вакилларининг божхона назоратидан ўтиш вақти 4,7 баробар қисқартирилди, деб хабар қилмоқда Sputnik мухбири давлат Божхона қўмитаси хабарига асосан.\n2013 йилда юкларни божхонада расмийлаштириш учун ўртача 8,5 кун вақт сарфланган бўлса, бугунги кунда ушбу жараён 1,8 кун вақт талаб қилади.\nБунга сабаб “Товарларни электрон декларация қилиш” тизими ишга тушиши бўлган. Ушбу тизим тадбиркорларга, ўз офисларидан туриб тўлдирилган божхона юк декларациясини ва бошқа керакли ҳужжатларни Интернет орқали юбориш имконини беради.\n“2013 йилда 39,2 % божхона декларациялари электрон кўринишда тақдим этилган эди. Ўшанда тадбиркорлар божхона декларацияларини сотиб олиш учун 1,2 млрд сўм маблағ харажат қилишган. Лекин 2014 йилда, электрон декларация юбриш тизими ишга тушганидан кейин, ушбу амалиёт бутунлай йўққа чиқарилди. Электрон ҳужжат юбориш тизими, ўз навбатида, 60 тонна қоғоз тежаш имконини яратди. 2016 йилнинг 9 ойи ҳисобида, декларацияларнинг 99,9 % фоизи электрон кўринишда тўлдирилди”, — деди Давлат Божхона қўмитаси вакили.\nБугунги кунда божхона тизимида энг талабгир хизматлардан бири – "Ташқи савдо операцияларининг ягона электрон ахборот тизими"дир. Ушбу тизим Ўзбекистон вазирлик ва муассасалари орасида ахборот алмашув имконини яратади. Ўтган йили ушбу тизим орқали 137 минг шартнома ўтказилган бўлса, ушбу йилнинг 9 ойида 76,7 мингдан ортиқ шартнома қайд қилинган.\nИслом Каримов янги Божхона кодексини имзолади\nЎтган йил охирида Ўзбекистон божхоначилари янги хизмат тури — “Давлат Божхона хизмати органларини жисмоний шахслар томонидан автомобилда чегарани кесиб ўтиш ҳақида олдиндан огоҳлантириш тизими”ни ишга туширишди. Қисқа вақт ичида ушбу хизмат аҳоли орасида жуда оммавийлашиб кетди. Йил бошидан буён тадбиркорлар ва жисмоний шахслар божхона хизматига 77 мингдан ортиқ электрон аризалар юборишди. Бу ушбу давр мобайнида чегарани кесиб ўтган юк автомобилларнинг 84,7 %ни ташкил қилди.


Қанликўлда қора моллар ўлмоқда » Informaсiyalɩq portal\nҚанликўлда қора моллар ўлмоқда\nҚорақалпоғистон Республикаси Қанликўл туманидаги “Жана қала” ОФЙ да қора моллар ўлмоқда. Моллар орасида ёздан бошланган бу касалликни тўхтатишнинг имкони бўлмаяпти. Шу пайтгача овулдаги 50 дан ошиқ моллар ҳаром ўлган, дея хабар берди kar24.uz.\n“Ёзда моллар ўлиб бошлаб, бирдан тўхтаган эди, икки ойдан буён бу ҳолат яна бошланди. Аҳоли қора молларнинг бирдан ўлишидан ташвишга тушмоқда. “Қарасан”, “мол шамоллаши” бўлса керак деб ўйлаб янгилишган эканмиз”, дейди “Жана қала” ОФЙ котиби Ерполат Мусинов.\nУшбу ҳолат бўйича Қанликўл тумани ветеринария бўлими бошлиғи Дауран Худайбергенов билан телефон орқали боғландик.\n“Қора молларда аввал бундай касаллик кузатилмаганди. Туманга Мўйноқдан сотиш учун кўп қора мол олиб келинади. Менимча, бу касаллик сотиш учун олиб келинаётган моллардан юқяпти. Айни пайтда қора молларда “пастрелиоз” касаллиги белгилари кузатилмоқда. Бунда қора молларнинг қони камайиб кетади ва бу ўлимга сабабчи бўлади”, дейди туман ветеринария бўлими бошлиғи. Ҳозир туман ветеренария бўлими Самарқанд тиббиёт қишлоқ хўжалиги институтидан махсус вакцина учун буюртма берган. Мутахассислар бу вакцина қора моллар ўлимининг олдини олади, деб ишонишмоқда.\n3-01-2019, 18:20 |\nАмударё тумани Ветеринария бўлими бошлиғи: “Бизнинг савдо pасталаpимизда сифатсиз гўшт сотилмайди”


Жаҳон даражасидаги компаниялар орасида бир неча ўн йиллик тарихга эга брендлар оз эмас. Қуйида 1961-1980 йиллар оралиғида ташкил этилган машҳур компаниялар ҳақида қисқача сўз боради.\nРўйхатга қараб, 28-49 ёш оралиғидаги инсонлар ўзлари туғилган йилда дунё миқёсида довруқ қозонган қайси брендга асос солинганини билиб олишлари мумкин.\nЭслатиб ўтамиз, биринчи мақола 1945-1960 йилларда туғилганлар учун аталган эди.\n1961 йил – Luxottica\nМиланда тадбиркор Леонардо Дель Веккио томонидан асос солинган кўзойнаклар ишлаб чиқарувчи дунёдаги йирик компания. Ray-Ban, Persol ва Oakly брендларига эгалик қилади, шунингдек, Chanel, Prada, Versace, Dolce & Gabbana учун кўзойнак ва гардишлар ишлаб чиқаради.\nКомпания 2018 йил октябрида линзалар ишлаб чиқариш бўйича дунёдаги йирик компания Essilor билан бирлашди. Натижада жами бозор капитализацияси 57 млрд евро бўлган EssilorLuxottica холдингига асос солинди.\n1962 йил – Walmart\nУлгуржи ва чакана савдо тармоғи. Fortune 500 рўйхатида биринчи ўринни эгаллаган. Унинг даромади 2019 йилда 514 млрд долларни ташкил этди.\nКомпанияга Арканзас штатида Сэм Мур Уолтон асос солган. Илк дўконни у франшиза асосида 1945 йилда Ben Franklin тармоғидан сотиб олган.\n1950-йилларнинг охирига келиб, Уолтон тармоқнинг тўққизта дўконига эгалик қиларди. Тадбиркор Ben Franklin`га кичик шаҳарларда улгуржи нархларга яқин бўлган йирик савдо марказларини очишни таклиф қилди, бироқ таклифи рад этилгач, 1962 йилда ўзининг Walmart Discount City корхонасига асос солди.\n1963 йил – Comcast\nАҚШдаги кабель телевидениеси ва интернетга кенг полосали уланиш бўйича йирик оператор, шунингдек, пулли телевидениенинг дунёдаги йирик оператори. 2019 йилда Comcast жаҳоннинг энг катта компаниялари рўйхати – «Forbes Global 2000»да 32-ўринни эгаллади.\nРальф Робертс, Дэниел Аарон ва Жулиан Бродский томонидан ташкил этилган. Улар American Cable кичик кабель оператори, кейин эса Миссисипидаги бир неча операторларни сотиб олишган.\nКомпания кичик шаҳарлардаги бошқа операторлар билан ҳамкорликни йўлга қўйиб, уларни ўз таркибига бирлаштириб кенгая борди. 1977 йилда Comcast йирик шаҳарларда ўз хизматларини таклиф қила бошлади, 1983 йилда эса Европа бозорига чиқди.\n1964 йил – Nike\nBlue Ribbon Sports номли компанияга югуриш билан шуғулланувчи Фил Найт ва унинг тренери Билл Бауэрман асос солган. Дастлаб компания югуриш учун кийиладиган Onitsuka Tiger япон оёқ кийимларини қайта сотиш билан шуғулланган, бироқ 1971 йилда ўз номини Nike (грек ғалаба илоҳаси шарафига) деб ўзгартирди ва ўз кроссовкаларини ишлаб чиқара бошлади.\nNike – Forbes`га кўра 15,9 млрд долларга баҳоланган дунёдаги энг қиммат спорт бренди саналади.\n1965 йил – Dolby Laboratories\nОвозни қайта ишлаш технологиялари ишлаб чиқарувчиси. 1965 йилда муҳандис Рэй Долби Лондонда илмий лабораторияга асос солган. У кассеталарга овоз ёзиш учун Dolby шовқинни бостириш тизимини кашф этган. 1969 йилда технологияни АҚШда патентлаган.\n1966 йил – MasterCard\nКалифорния банклари консорциуми BankAmericard (Visa) банк картлари бозорининг бир қисмини эгаллаш мақсадида муқобил вариант – Master Charge: The Interbank Card’га асос солиш учун бирлашган. Тизим 1979 йилда MasterCard деб қайта номланган.\n191 миллион мижози билан Visa`дан кейин иккинчи ўринда.\n1967 йил – Southwest Airlines\nТехаслик тадбиркорлар Герберт Келлехер ва Роллен Кинг томонидан ташкил этилган дунёдаги йирик лоукостер.\n2008 йилдан бошлаб, Southwest Airlines – АҚШ ичида йўловчи ташиш бўйича энг йирик авиакомпания. 2019 йилда компания туристик мавсумда кунига 4000га яқин рейсларни амалга оширди.\n1968 йил – Intel\nФизик кашфиётчи, Мур қонуни муаллифи Гордон Мур томонидан ташкил этилган. Компания ўз фаолиятини яримўтказгичли хотира ва микрочизмаларни ишлаб чиқишдан бошлаб, кейин микропроцессорларни ишлаб чиқара бошлади.\nIntel номи «интеграциялашган электоника» (INTegrated ELectronics) сўз бирикмаларидан келиб чиқққан. 2019 йилда компания Fortune 500 рўйхатида 43-ўринни эгаллади.\n1969 йил – Gap\nКийим-кечаклар дўконлари тармоғи. Савдолар хажми бўйича дунёда учинчи ўринди. Компанияга оилавий жуфтлик Дональд ва Дориш Фишерлар асос солган. Улар ўғиллари Робертнинг ўқиши учун жамғарилган 63 минг долларни бизнесга тикишган эди.\nИлк дўкон Сан-Францискодаги Оушен-авенюда жойлашган ва Pad деб номланганди. Дўконда Levi's жинсилари, пластинка ва аудиокассеталар сотиларди. Шунинг учун ҳам ёшлар орасида оммалашиб кетган.\n1972 йилда дўконга Generation Gap (авлодлар ўртасидаги бўшлиқ) деб ном беришни режалаштиришган, якунда уни Gap деб қисқартиришган. 1974 йилда Gap ўзининг шахсий кийимлар линиясини очган.\n1970 йил – Urban Outfitters\nАсосий урғуни ёшлар – муқобил мода ва хипстерлар ишқибозларига қаратган кийим-кечаклар билан чакана савдо қилувчи тармоқ.\nБренд Ричард Хейн, Жуди Уикс ва Скотт Белэйр томонидан Free People номи асосида ташкил этилган.1976 йилда Urban Outfitters деб қайта номланган.\n1971 йил – Starbucks\nИлк қаҳвахона Сан-Франциско университети талабалари Жерри Болдуин, Гордон Боукер ва Зев Зигль томонидан очилган. Улар қаҳва доналари, чой, зираворлар ва идиш-товоқлар билан савдо қилишган.\nТаъсисчилар 1987 йилда компанияни Ҳовард Шульцга сотишгани бренд тарихидаги муҳим нуқта бўлди. Ҳозирда дунёда 30 мингдан ортиқ Starbucks қаҳвахоналари ишлаб турибди.\n1972 йил – Atari\nВидеоўйинлар ишлаб чиқиш соҳасидаги энг биринчи компаниялардан. Ўйинлар яратиш, ўйин автоматлари ва консоллар ишлаб чиқариш билан шуғулланади.\nAtari 1984 йил инқирозига қадар видеоўйинлар ва консоллар бўйича дунёдаги энг йирик ишлаб чиқарувчи бўлган. У 1970-йилларда ўйин саноатининг ривожланишига таъсир кўрсатган.\nКомпания ўйин автоматлари ва Computer Space ўйини ишқибозлари – Нолан Бушнелл ва Тэд Дебни томонидан ташкил этилган.\n1973 йил – Patagonia\nФаол хордиқ ишқибозлари учун кийимлар ва товарлар бренди. Қайта ишланган материаллардан экологик кийим-кечак ишлаб чиқариш бўйича илк компания.\nPatagonia асосчиси – эколог ва машҳур альпинист Ивон Шуинар.\nШуинарга бўйинни ҳимоя қилувчи баланд ёқали регби футболкалари ёқарди ва бу тамойилни шахсий кийимлар линиясини йўлга қўйиш учун мослаштиришга қарор қилган.\n1974 йил – Zara\nКийим-кечаклар билан чакана савдо қилувчи йирик Inditex компаниясининг асосий савдо тармоғи. «Тезкор мода» асосчиси.\nТадбиркор Амансио Ортега тармоғининг илк дўкони Испанияда очилган. Унда мода уйларидаги кийимларнинг нусхалари арзон нархларда сотилган.\n1980-йилларнинг ўрталарида Ортега «тезкор мода» моделини ишлаб чиққан. Унга асосан, дизайн ишлаб чиқилишидан то янги кийимлар линиясининг дўконларга келишигача икки ҳафта вақт етарли.\n1975 йил – Microsoft\nДунёдаги энг йирик ва энг қиммат технологик компаниялардан бири. Дастурий таъминот, қурилмалар ва уларга тегишли хизматларни ишлаб чиқаради, лицензиялайди, қўллаб-қувватлайди ва сотади. Унинг энг қиммат маҳсулотлари – Windows, Office, Xbox консоллари, Surface компьютерлари ва Azure булутли сервиси.\nКомпанияга Билл Гейтс ва Пол Аллен томонидан Altair 8800 компьютерлари учун BASIC интерпретаторини ишлаб чиқиш вақтида асос солинган.\n1976 йил – Apple\n2019 йил 1 ноябрь ҳолатига дунёдаги энг қиммат технологик компания. Илк Apple II оммабоп шахсий компьютер асосчилари.\nСтив Жобс, Рональд Уэйн ва Стив Возняк томонидан ташкил этилган.\n1977 йил – Elliott\nИнвестицияларни бошқариш соҳасидаги энг йирик Америка компанияларидан.\nПоль Эллиот Сингер томонидан асос солинган корпорация жаҳондаги энг катта активист фонд ҳисобланади.\n1978 год – Versace\nКийим-кечак, атир, аксессуарлар ишлаб чиқарувчи итальян компанияси. Жанни Версаче илк дўконни Миланда очган. У брендга тегишли барча нарса – кийимлар дизайнидан тортиб, чакана савдонинг нозик жиҳатларини ҳам назорат қилган.\n2018 йилда Американинг кийим-кечак ва сумкалар ишлаб чиқарувчи Michael Kors компанияси Versace`ни 2,1 млрд долларга сотиб олди.\n1979 год – Activision\nКонсоль ва компьютерлар учун ўйинларни мустақил ишлаб чиққан компания. Дунёдаги видеоўйинлар ишлаб чиқувчи йирик компаниялар бешлигидан ўрин олган. Компаниянинг илк маҳсулоти Atari 2600 учун картрижлар бўлган.\nКомпаниянинг машҳур ўйинлари орасида Call of Duty, Spider-Man, Wolfenstein (2009 йилгача), Doom 3, Spyro the Dragon, Tony Hawk кабилар бор.\n1980 йил – Whole Foods Market\nКонсервантлар, бўёқлар, таъм кучайтиргичларсиз экологик тоза озиқ-овқат маҳсулотларини сотувчи супермаркетлар тармоғи.\nАсосчилари – Жон Макки ва Рене Лоусон. 1978 йилда улар вегетарианлар учун Safer Way табиий маҳсулотлар дўконини очишга ҳаракат қилишган, бироқ маҳсулотларни хонадонда сақлашгани учун уларни уйдан кўчириб юборишган. Тадбиркорлар вақтинча дўконда яшаш ва идиш-ювиш машинаси ёрдамида ювинишга мажбур бўлишган.\nAmazon 2017 йилда Whole Foods Market`ни сотиб олди. Келишув қиймати 13,7 млрд долларни ташкил этди.\nРўйхатнинг якуний 3-қисмида 1981-2001 йиллар оралиғида асос солинган йирик брендлар ҳақида сўз юритилади.\nApple Хитойдаги барча дўконларини вақтинча ёпди


“Янги Дани Алвеш” “Барселона”га қайтди - hudud24.uz\n2021, 21-Aprel | 01:40\nБош саҳифа Янгиликлар Спорт “Янги Дани Алвеш” “Барселона”га қайтди\n13:31 / 25-01-2020\n“Барселона” жамоаси Бразилиянинг “Куритиба” клуби ўнг қанот ҳимоячиси Яна Коуто трансфери борасида келишувга эришди, дея хабар бермоқда Sport.es интернет нашри.\n17 ёшли бразилиялик футболчининг трансфери Каталония клубига 5 миллион еврога тушди. “Барселона” ФИФАнинг вояга етмаган футболчилар трансфери қоидасини бузмаслик учун Коуто 18 ёшга июнь ойида тўлиши сабабли, футболчи ёзгача “Куритиба” сафида қолади.\nБразилияда ушбу ёш ҳимоячини “янги Дани Алвеш” сифатида таърифлашмоқда. Коуто ҳақида яна шуни айтиш мумкинки, у чиндан ҳам тиришқоқ футболчи бўлиб, 2019 йилда Бразилия ўсмирлар жамоаси сафида жаҳон чемпионлигини қўлга киритган.\nАввалги мақолаПластик бутун дунё экологиясига қандай таъсир кўрсатаяпти?\nКейинги мақолаБош вазир ўринбосари – молия вазири Жамшид Қўчқоров прописка ҳақида


«С» витамини саратон хасталигига қарши фаол курашиши аниқланди… » Ўзбекистон янгиликлари – Zamin.uz\n, 09 2020, 17:08\n19 авг, 18:43 7 954 ---\nОнкологик хасталиклар ривожланиш жараёнида одам организмида «TET2» ирсининг фаоллигига путур етади. Худди шунинг натижасида саратон хасталиги шишлари кўпайиши учун имконият туғилади. Аскорбин кислотаси эса айни шу ирснинг фаоллиги камайишига йўл бермайди.\nОлимлар шу усулни сичқонларда текшириб кўришгачгина сўнгги хулосаларини эълон қилишди. Аскорбин кислотасини катта дозада қабул қилиш сичқонлардаги онкологик хасталик ривожланишини бир неча юз баробарга камайтирди.\nЭслатиб ўтамиз, аскорбин кислотаси асосан лимон, мандарин, апельсин, банан, олма ва қулупнайда кўпроқни ташкил этади. Шунинг учун саратон хасталиги билан оғриганларга олимлар юқорида номлари айтиб ўтилган маҳсулотларни кўп миқдорда истеъмол қилишни тавсия этишади.\n«Тунги сменада ишлаш одамни саратон хасталигига дучор этиши мумкин…» 15 апр, 16:36\nОлимлар саратон шишини йўқ қилувчи нанороботларни яратишди… 18 фев, 21:38\nҚуритилган олхўри саратон хасталигига қарши кураш воситасидир! 25 сен, 12:02\nOлимлар саратон тўқималарини ўлдира олувчи роботчалар яратди 11 сен, 06:30\nНима учун машинада фақатгина Тошкент вилоятидан Тошкент шаҳрига кириб чиқишга рухсат берилди? 09 июл, 16:52 1\nФарғонада сохта диплом тайёрлаб берган ўқитувчилар қўлга олинди 09 июл, 16:30 2\nПандемия қачон тугайди, иккинчи тўлқин нима: энг муҳим саволларга жавоблар ва зарурий тавсиялар 09 июл, 16:10 1\nХитойда кремация қилиниб, кўмилган эркак уйига тирик ҳолда қайтиб келди 09 июл, 14:38 586\nКоронавирус Ўзбекистонга олдинроқ кириб келган бўлиши мумкин 09 июл, 14:15 521\nПрезидент йиғилишида 6 та раҳбар ишдан олинди. Қатор амалдорларга «ҳайфсан» берилди 09 июл, 13:32 406\nАвтомобилларнинг махсус рухсатномасиз ҳаракатланиш вақтлари бўйича маълумот берилди 09 июл, 13:07 872\nНурмат Отабеков: Карантин чораларини юмшатишни кўпчилик нотўғри тушунди 09 июл, 12:44 280


Катта Фарғона каналида қурилаётган кичик ГЭСлар каскади качон ишга тушади? - IARC UZ\n18 июн 2019 17:35 155\nБугунги кунда “Ўзбекгидроэнерго” акциядорлик жамияти томонидан бир вақтнинг ўзида республикамизнинг турли вилоятларида 22 та инвестициявий лойиҳалар асосида ГЭСлар қурилиши ва мавжудларини модернернизация қилиш борасида тизимли ишлар амалга оширилмоқда.\nХабар берганимиздек, жамият томонидан “Туябўғиз” кичик ГЭСи фойдаланишга топширилган бўлса, эндиликда Наманган вилояти Учқўрғон тумани Катта Фарғона каналида барпо этилган кичик ГЭСлар каскади ишлаш учун шай ҳолатга келтирилди. Бу ҳақда “Ўзбекгидроэнерго” акциядорлик жамияти томонидан оммавий ахборот воситалари учун ташкил этилган пресс-турда маълумот берилди.\nУнга кўра, 2017-2019 йилларда Наманган вилоятининг Учқўрғон туманидан оқиб ўтувчи Катта Фарғона каналида умумий қуввати 12 МВтга эга бўлган кичик ГЭСлар каскадини қуриш вазифаси белгиланган. Катта Фарғона канали юртимиздаги йирик сув магистралларидан бири ҳисобланади. Каналдаги кичик ГЭСлар каскадининг ишга тушурилиши натижасида Наманган вилоятида йиллик электр энергияси ишлаб чиқариш ҳажмини 72,89 млн. кВт.с га оширишга эришилади. Бу эса, 48 минг хонадонни ёки вилоятнинг Учқўрғон туманини узлуксиз экологик тоза ва қайта тикланувчи электр энергияси билан тўлиқ таъминлаш имконини беради.\nЛойиҳанинг умумий қиймати 31 млн. АҚШ долларига тенг бўлиб, унинг 22,3 млн. АҚШ долларига тенг қисми “Ўзбекгидроэнерго” АЖ, қолган қисми эса Хитой Халқ Республикасининг “Эксимбанки” ҳисобидан қопланади. Ушбу сарф-харажатлар 8,5 йил давомида тўла қопланиши кутилмоқда.\nЛойиҳанинг умумий техник иқтисодий асослари “Гидропроект” АЖ томонидан ишлаб чиқилган, қурилиш ишларининг бош пудратчиси сифатида “TO‘PALANG HPD BUILDING” унитар корхонаси белгиланган. Қурилиш ишлари 2017 йил июнь ойида бошланган бўлиб, мазкур жараёнга 60дан ортиқ махсус техника ва йирик машиналар жалб қилинди.\nЛойиҳанинг монтаж ва созлаш ишларида ҳамкор ташкилотлардан “Андижон ГЭС”, “Махсусгидроэнергомонтаж”, Андижонгидроэнергомонтаж”, “Ўзбекгидроэнергоқурилиш” корхоналари фаол иштирок этмоқда.\nҲозирги кунда кичик ГЭСлар каскадига сув борувчи каналнинг икки қирғоғига 3 минг тупдан зиёд мевали, 1000 тупдан зиёд манзарали дарахтлар экилиб, мазкур ҳудуд тобора ободонлаштирилмоқда. Айни пайтда ГЭСда охирги монтаж-созлаш ишлари олиб борилмоқда. Мазкур ГЭСнинг расмий очилиш маросими яқин кунлар ичида амалга оширилади.


00:00 / 06.10.2009 | eski savollar | 1137\nАссалому Алайкум хурматли Шайҳ хазратлари. Мен Тафсири-Ҳилол китобингингиздаги Анфол сурасининг 2 нчи 3нчи ва 4нчи оятларидаги мо'минларга келтирилган сифатларни тафсирларини о'қидим. Ва менда шундай савол туг'илди: Я'ни Мо'мин билан Мусулмон киши о'ртасида қандай фарқ бор? ёки бу иккала со'з Бир бирига синоним со'зларми? Ба'зи бир менга о'хшаган билимсиз кишилар бу оятлар тафсирини о'қиб, Намозларини то'кис адо этмаган ёки Аллоҳнинг оятлари тиловат этилса иймонлари зиёда бо'лмаган кишилар МУСУЛМОН эмас экан дейишмоқда. Шу масалга аниқлик киритиб беришингизни илтимос қиламан,. Жавоб учун олдиндан рахмат.\n-\tСизга ўхшаб нотўғри тушунганлар учун Қурҳон ёки тафсир жавобгар бўлмайди. Бу сизнинг ўзингиздаги айб. Мазкур оятларда ҳақийқий мўминларнинг сифати келган. Яҳни, фалончи дунёда битта, қабилидаги гап бўлган. Одатда ҳамма тилларда ҳам, бирор нарсанинг тарғиб қилишда шунга ўхшаш муболағалар бўлади. -\tАммо бу оятлар билан мўминлар ҳақидаги оятлар ёки маҳлумотлар тамом бўлди деган гап чиқмайди. Бу масалада оят ва ҳадислар, уларни тафсир, шарҳи ва таҳлиллари жуда ҳам кўп.-\tМисол учун Набий соллаллоҳу алайҳи васалламнинг: «Мўмин одамлар унга қонлари ва молларини ишонган одамдир» деган ҳадисларини ўқиб, мен одамларнинг қонига ва молига тажовуз қилмаяпман шу билан мўмин бўлдим, бошқа мўминликка оид гап йўқ дейишга ҳеч кимнинг ҳақи йўқ. Сизнинг ёзган саволингиз шунга ўхшаб кетмоқда. Бир оят ёки ҳадиснинг таржимаси ёки тафсири ва шарҳи билан “мўмин” каби улуғ тушунчанинг хулосаси чиқиб қолмайди. Мўминлик ёки мусулмонлик шартлари ва бунга тегишли бошқа ҳукмларни англаб етиш, орасини фарқлаш учун алоҳида “Ақоид” деган илм бор. Унда бу борадаги барча оят ва ҳадисларни ҳамда бошқа маҳлумотларни таҳлил қилган уламоларнинг хулосалари келади.Сизга ўхшаш кишилар ўйлашлари керак бўлган нарсалардан бири бирор хулоса чиқаришга шошлмасдан имкони борича кўпроқ маҳлумот олишга ҳаракат қилишдир. Ҳеч бўлмаганда, баҳзи китоблардаги ёки ушбу сайтдаги маҳлумотларни ўрганиш керак. Агар сиз ушбу саволни ёзишдан олдин уни ушбу сайтдан излаб кўрганигизда жавоб топишингиз мумкин эди. Лекин сизнинг мақсадингиз бошқача бўлган бўлса керак бу нарса хаёлингизга келмапти. Шунинг учун ҳам, сизнинг ўрнингизга мен овора бўлиб, аввал бир неча бор айтиб, ёзиб, китоб қилиб чиқарилган нарсани излаб топиб жанобингизга тақдим қилишга мажбур бўлмоқдаман:151-САВОЛ: Биз диний адабиётларда «мўмин ва мусулмон» деган сўзларни ўқиймиз. Айтингчи, бу икки тушунчанинг бир-биридан фарқи борми?151-ЖАВОБ: Бисмиллаҳир роҳманир роҳийм.Амалиётда, ҳозирги кундаги истилоҳда мўмин-мусулмоннинг бир-биридан фарқи йўқ, иккови бир хил нарса. Лекин назарий жиҳатдан қараладиган бўлса, мўмин дегани луғавий мацнода имон келтирган инсон дегани, мусулмон дегани Аллоҳга таслим бўлиб Парвардигори оламнинг буйруғини бажараётган инсон дегани бўлади. Бу масала, агар чуқур кетиладиган бўлса, катта масала. Имон ва Ислом орасидаги фарқ, мўмин ва мусулмон орасидаги фарқни лу-ғат жиҳатидан қандай қаралади, урф жи-ҳатидан қандай қаралади, шариат жиҳатидан қандай қаралади, булар узун-узун баҳс-ларга сабаб бўлган, алоҳида китоблар ёзилган масалалардан бири ҳисобланади. Лекин қисқача жавоб: ҳозирги кунда бу икки сўзни бир-бирига қўшиб ишлатиш урф бўлган, икковида ҳам бир мацно тушунилади. Аллоҳ субҳанаҳу ва таоло барчаларимизни тўғри йўлга бошлаган бўлсин. Валлоҳу ацлам.Яна қўшимча тарзда айтиш лозимки, аҳли сунна вал жамоа ақийдавий мазҳабида бир кишининг иймонсизлиги ҳақида ҳукм чиқариш жуда нозик нарса.Бу ҳақда “Ақийдатут Тоҳовия”нинг шарҳида қуйидагилар айтилади:“Аҳли қиблалардан бирортасини гуноҳ туфайли кофир қилмаймиз. Модомики, ўшани ҳалол ҳисобламаса. Иймон бўлса, гуноҳ уни қилган одамга зарар қилмайди», демаймиз”. Шарҳ: Аҳли қибладан мурод, Пайғамбар соллаллоҳу алайҳи васаллам келтирган жами нарсаларга иймон келтириб, диннинг асосий нарсаларидан бирортасини инкор қилмаганлардир. Аҳли қибла, деб номланишларининг сабабларидан бири, қибла Байтул Мақдисдан Кацбага айлантирилганида яҳудий ва мунофиқлар қибла ҳақида тацна қила бошладилар. Аллоҳ бу ҳақда: «Одамлардан эси пастлари: «Уларни ўзлари бўлиб турган қиблаларидан нима ўгирди?» (Бақара: 142), дейдилар», оятини нозил қилди. Шундоқ қилиб, Аллоҳ таоло ¤з пайғамбарини ва мўминларни юзланишга амр қилган қиблани инкор қилиш яҳудий ва мунофиқларнинг аломати бўлиб қолди. Шунингдек, ўша қиблага юзланиш мўминларни танитадиган, уларни кофир ва мунофиқлардан ажратадиган аломатлардан бири бўлиб қолди. Муаллифнинг: Аҳли қиблалардан бирортасини гуноҳ туфайли кофир қилмаймиз» дегани, Пайғамбар соллаллоҳу алайҳи васаллам келтирган жами нарсаларга иймон келтириб, диннинг асосий нарсаларидан бирор нарсани инкор қилмаган одамни гуноҳи кабира ёки гуноҳ туфайли кофир, деб ҳукм чиқармаймиз, деганидир. Хулоса шулки, мўмин одам гуноҳи кабира қилиши билан кофир бўлиб қолмайди. Магар ўша ишни ҳалол санаса кофир бўлади. Ёки Аллоҳ ҳалол қилган нарсани ҳаром қилса кофир бўлади. Ундоқ кишилардан куфрни мутлақо манфий қилиш - ғулув ва динни осон санашдир. Чунки мўмин-мусулмонман, деб юрганлар ичида яҳудий ва насоролардан ашадийроқ кофирлар бор. Шунингдек, гуноҳи кабира туфайли уларни кофирга чиқариш ҳам тўғри йўлдан чиқишдир. Муаллифнинг: «Иймон бўлса, гуноҳ уни қилган одамга зарар қилмайди», демаймиз» - дегани Муржиа мазҳабидагиларга раддиядир. Чунки, улар: «Куфр бўлса, тоат наф қилмаганидек, иймон бўлса, гуноҳ зарар қилмайди», - дейдилар. Улар амални иймондан орқага сурадилар. Яцни, уларнинг фикрича, амрларга бўйсиниш ва қайтаришлардан четда бўлиш зарурий эмас». Хулоса шулки, Аҳли сунна ва жамоа бирор кишини гуноҳи кабира қилгани учун кофир қилмайдилар. Аҳли сунна ва жамоа ҳаммалари гуноҳи кабира қилган мўмин бутунлай миллатдан чиқиб кетадиган кофир бўлмаслигига иттифоқдирлар. Агар у гуноҳи кабира билан диндан бутунлай чиқадиган бўлса, муртад бўлиб уни ўлдириш вожиб бўлар эди. Унинг ҳақида афв қабул қилинмас эди. Қасос ҳам олинмас эди. Зино, ўғрилик, ароқхўрлик ва бировни зинода айблашда ҳадд (шарций жазо)лар жорий қилинмас эди. Хулоса шулки, агар гуноҳи кабира қилиш куфр бўлганида ҳадд (шарций жазо)ларни ва қасосни шариатга киритиш беҳуда нарса бўлиб қолар эди. Гуноҳи кабира қилгани туфайли иймондан чиқиш ҳақидаги гап, бузуқлиги ва ботиллиги мацлум гапдир.


ИнтерФУТБОЛ :: Виталий Денисов нега Осиё кубоги-2019га борадиган таркибга киритилмади?\nВиталий Денисов нега Осиё кубоги-2019га борадиган таркибга киритилмади?\nМоскванинг «Локомотив» клуби сафида Россия чемпиони бўлган, айни пайт «Крилья Советов»да ижара асосида ўйнаётган ҳимоячи Виталий Денисов ҳамкасбларимиз билан суҳбат жараёнида «темирйўлчилар» сафига қайтиш имкониятлари ҳақида гапириб ўтди.\n- Россияда жаҳон чемпионати ўтказилиши йилнинг энг муҳим воқеаси бўлди. Турнир пайтида қаерда эдингиз?\n- Афсуски, бирорта ўйинга киришнинг иложи бўлмади. Маълум муддатни Ўзбекистонда, уйимда ўтказдим. Кейин «Локомотив» билан йиғинда қатнашдим, мавсум бошланди, Самарага йўл олдим. Айни пайт «Крилья Советов» сафида жаҳон чемпионати ўйинига мезбонлик қилган стадионда ўйнаяпмиз. Ажойиб арена. Ўйлайманки, ёзда ушбу иншоот жаҳоннинг энг кучли футболчиларига ҳам маъқул келган.\n- Нега «Локо»да йиғин ўтказиб, ижара асосида «Крилья»га ўтдингиз?\n- Ёшим 31да. Бундай пайтда захирада имконият кутиш қийин, кўпроқ ўйин амалиётига эга бўлишни хоҳлайсиз. Аммо жароҳатлардан сўнг асосий таркибдаги ўрнимни йўқотиб қўйдим. Бу Самарага йўл олишимнинг асосий сабаби. «Локо»ни жанжалларсиз тарк этдим. Агентим қўнғироқ қилди ва Тихонов мени ўз жамоасида кўрмоқчи эканлигини айтди. Бу вариант мени қониқтирди ва клублар тезда келишиб олишди.\n- Сизни Тихонов чақирган, ҳозир эса Божович қўл остида ўйнаяпсиз.\n- Бу мутахассис билан «Локомотив» орқали яхши танишмиз. Шу сабабли мураббий ўзгаришини хотиржам қабул қилдим. Майдонга чиқишда давом этаётган эканман, демак Божович менга ишоняпти.\n- «Крилья» сизни мавсум охиригача ижарага олди. Москвага қайтишни истармидингиз?\n- Бу ерда фақат менинг хоҳишим камлик қилади. «Локомотив» ҳам шуни исташи керак. Ҳаммасини бош мураббий ҳал этади. Аммо олдиндан бир нарса демаган бўлардим. Айни пайт бор эътиборим «Крилья Советов»га ёрдам беришга қаратилган.\n- Ҳозирги жамоангиз Премьер-лигада жон сақлаб қолиш учун курашади. «Локо» чемпионлик камарини сақлаб қолиши мумкинми?\n- Менимча, «Локомотив» олтин медаллар курашидан ҳали чиқиб кетмади. Жамоанинг мавсум стартида бўш ўйнаши янги футболчиларнинг кўплиги билан боғлиқ, деб ўйлайман. Улар бирданига мослашиб кета олишмади. Бироқ қишга яқинлашгани сари «Локо» «Зенит» билан ўртадаги фарқни анча қисқартирди. Жадвал шундай кўринишга келганки, икки-учта турда ҳаммаси тамомила ўзгариб кетиши мумкин. Бу бизга ҳам тааллуқли. Боз устига, «Крилья»нинг захирада ҳам ўйини бор.\n- Чемпионлар Лигасида «Локомотив»га нима етишмади?\n- Тажриба бўлса керак. Жамоа ушбу турнирда кўпдан буён иштирок этмасди. Аксарият ўйинларнинг биринчи бўлими иккинчисига қараганда яхшироқ чиқди. Жамоанинг ҳаттоки Европа Лигасига чиқа олмаганидан қаттиқ ранжидим. «Локо»даги жамоадошларим билан доимий ёзишиб тураман.\n- Ўзбекистон терма жамоасида 2006 йилдан буён тўп сурасиз. Жамоанинг янги бош мураббийи - машҳур аргентиналик Эктор Купер билан танишишга улгурдингизми? У «Валенсия» билан Чемпионлар Лигаси финалига чиққан, Миср термасини ЖЧ-2018га олиб борганди.\n- Терма жамоа билан битта йиғинда иштирок этиб, битта учрашувда майдонга тушдим, кейин жароҳат олдим. Шундан сўнг Купер йиғинларга жалб қилмади. Ҳозир терма Туркияда йиғин ўтказмоқда. Гарчи жароҳатдан фориғ бўлсамда, миллий жамоа билан бирга эмасман.\n- Балки Купер Россия чемпионатини диққат билан кузатмас?\n- Буни яхшиси, унинг ўзидан сўраш керак. Бироқ Купер нафақат мени, балки Жанубий Корея чемпионатида ўйнаётган Санжар Турсунов, «Оренбург» сафида доимий майдонга тушаётган Вадим Афонинни ҳам чақирмади. Бизни ҳаттоки, кенгайтирилган таркибга ҳам киритмади.\n- Купер термани 5 январь куни БААда старт оладиган Осиё кубогига тайёрламоқда. Ушбу турнирни Россия иштирок этган Миллатлар Лигасига қиёсласа бўладими?\n- Бу турнирни Миллатлар Лигаси эмас, балки Европа чемпионатига таққослаган бўлардим. Тўғри, Осиё термаларида Европадаги сингари юлдуз футболчилар кўп эмас, лекин кучли жамоалар бор. Мен Осиё чемпионатида иштирок этганман, анча қизиқарли бўлган. Англия, Франция, Германия чемпионатларида ўйнайдиган футболчиларга қарши майдонга тушганмиз.\n- Ўзбекистон термасининг Осиё чемпионатларидаги энг юқори натижаси 2011 йили қайд этилган. Ўшанда тўртинчи ўринни эгаллаган. Ҳозирда жамоа медаллар учун курашишга қодирми?\n- Айни пайт Купер қайсидир маънода янги жамоани шакллантирмоқда. Ўз фалсафасини футболчиларга етказиш учун маълум вақт керак бўлади. Шу боис ҳам бирданига натижа кутиш ярамайди. Шунингдек, ютуқни ҳеч ким талаб ҳам қилмайди.\n- Энди яқин ўртоғингиз Денис Глушаков ҳақида сўрайман. Унинг оилавий можаролар туфайли Андрей Малаховнинг кўрсатувига чиқишига қандай муносабат билдирасиз?\n- Менимча, ажрашиш шахсий иш. Денис шунга қарор қилибдими, демак етарли асоси бор. У катта одам, менинг маслаҳатларимга муҳтож эмас. Фақат шуни айтишим мумкинки, «Локомотив»дан «Спартак»ка ўтиб кетганидан кейин ҳам алоқаларимиз сақланиб қолган. Денис ҳақида фақат илиқ фикрларни билдиришим мумкин.\nАйтганча В.Денисовнинг БААга бормаслиги ҳақида терма бош мураббийи Эктор Купер қуйидагича фикр билдирди:\n-Футболчига баҳо берганда, унинг бир нечта жиҳатларига аҳамият қаратамиз. Виталий биринчи йиғинда иштирок этди. Ундан кейин ҳам Россия чемпионатидаги ўйинларини кузатиб бордим. Денисовнинг таркибга киритилмаганига асосий сабаб — унинг ҳозирги ҳолатидир. Айни пайт чап қанот ҳимоясида ихтиёримизда икки нафар жуда яхши футболчилар бор. Улар — Фаррух Сайфиев ва Олег Зотеев. Агар Денисовни чақирганимда, улардан бири Осиё кубогидан четда қоларди. Агар мухлислардан сўрасак, кимдир Олегни танлайди, бошқа мухлис Сайфиев тарафдори бўлади. Якуний қарорни эса мураббий қабул қилиши керак. Шуни ҳам таъкидлашим лозимки, мураббийнинг қарори ҳамиша тўғри бўлмаслиги мумкин. Агар бу борада мен хатога йўл қўяётган бўлсам, айб фақат менда бўлади. Бу билан Виталийни терма жамоага бошқа чақирилмайди, деган фикрдан йироқман. Уни ЖЧ саралаш босқичида Ўзбекистон миллий жамоасига таклиф қилишим мумкин. Ҳозирги босқичда эса эътиборни Сайфиев ва Зотеевга қаратишга қарор қилдим. Шуни айтишим мумкинки, футболчилар терма жамоада ўйнашга ҳамиша шай туриши, керак бўлса, ўзидаги баъзи нарсаларни қурбон қилишга тайёр бўлиши лозим. Шундагина у терма жамоага лойиқ бўлади.


Абдулла Қодирий: Иймоним тазйиқи остида сўзлайман (1988) | www.ziyouz.uz\nБош саҳифа МатбуотҚайта қуриш даври матбуотиАбдулла Қодирий: Иймоним тазйиқи остида сўзлайман (1988)\nНомозшом… Осмоннинг ҳув четидан рўдапо булут судралиб келаётир. Тошкентнинг Бешёғоч мавзеидаги Эшонгузар маҳалласидаги одамлар ҳам турмуш ташвишларининг залворли юкларини елкаларига ортмоқлаганча табиатдаги бу уйғонишни гоҳ пайқаб, гоҳида пайқамай туртиниб, суртиниб уйларига ошиқадилар. Одамлар оқими ичидан ўрта бўй, хушбичим, қорачадан келган ва тим қора кўзларида мубҳам бир ифода қотган, кийимлари эса ўзига ярашиқлиғ, паришонхаёл йигит ўтиб боради. Тизгинсиз хаёллар ўз оғушига олган бу киши — элнинг севимли ёзувчиси Абдулла Қодирий. У ён веридан ўтаётган таниш нотанишларнинг бош ирғаганини гоҳ илғайди — гоҳида йўқ. Негадир бугун дилтанг. Йўқ, афтидан ишларнинг бари маромида. «Ўтган кунлар» қўлма-қўл ўқилмоқда, ичакузди фельетонлар, ҳажвиялар пешма-пеш «Муштум» юзини кўрмоқда. Бироқ, уларнинг бари уни ҳали тўла қаноатлантирмасди. Хаёлида чарх ураётган феъл-атворлар, қиёфалар ва воқеалар тизмаси уни туганмас беоромлик гирдобига тортиб кетарди. Ҳа, Қодирий бўлажак романнинг «тўлғоқ азоб»ларини бошидан кечирарди. Қолаверса, давр барча зиддиятларни юзага чиқарган, бу зиддиятларни ҳал этишда эса мавқеларни, маслакларни белгилаш муҳим эди. Бу қарама-қаршиликлар шахсларда янада мураккаброқ томонлари билан акс этар ва уларни синфий кураш деган пўртанага тортиб кетарди. Янги ҳаёт сари йўл кўп оғирликлар устидан солинаётганди. Қодирий ана шундай ўй хаёллар оғушида уйига қандай етиб келганини сезмай қолди. Бўсаға ҳатлаб ўзини уйга оларкан, кайфиятидаги мискинлик тумандайин тарқаб кетди.\n— Бўла қолинг, буйруқ шундай — дейди расмий, беёқимроқ овозда. — Ҳа, дарвоқе, мана бу сизни қамоққа олишим кераклиги ҳақида ордер.\n1. Мусулмон тилидаги ҳар хил ёзишмалар бир юз қирқ икки (142) варағ;\n1. «Муштум» журналининг 27-сонида жойлашган «Йиғинди гаплар» мақоласининг қораламаси.\n2. «Муштум» журналининг 28-сонида «Бон-бон» номи билан босилган мақоланинг асл нусхаси. Муаллиф Хуршид «Муштум» журнали 27-сони «Йиғинди гаплар» мақоласининг корректураси.\nСўзимнинг охирида ўзимнинг асли ғоя ва маслаким билан ҳам қисқача таништириб қўяйин: Мен Шарқ озодлиғини ва унинг мазлум пролетариати саодатини фақат ленинизм орқасида вужудга чиқишига ишонган бир кишиман. Бу гапни сизнинг берадиган жазоингиздан қўрқиб эмас, балки, виждоним, имоним тазйиқи остида сўзлайман. Лекин бу озодликдаги чин курашчилар — лавфсиз қўрқоқлар, шахсий адоват орқасида бахт кутгучи майда кишилар бўлолмаслар, аммо ўртоқ Лениннинг соғлом, улуғ, ғазаматсиз, гидирсиз йўлиға томон холис ниятда бел боғлағучи қаҳрамонларғина бўлурлар. Маним ҳақимда ким нима деса десин, лекин мен Маркс ва Лениннинг ҳароратлик шогирдиман, чунки мен Лениндан руҳ олиб, Марксдан илҳомландим. Сўзим охирида адил судлардан сўрайман, гарчи мен турлик бўҳтон, шахсият ва сохталар билан, ҳам англашилмовчиликлар орқасида иккинчи оқланмайдурғон бўлиб қораландим. Лоақал уларнинг, қораловчи қора кўзларнинг кўнгли учун бўлса ҳам менга энг олий бўлғон жазони бера кўрингиз. Кўнглида шамси ғубороти, тескаричилик мақсади бўлмағон содда, гўл виждонлик йигитга бу қадар хўрликдан ўлим тансиқроқдир. Бир неча шахсларнинг орзусича маънавий ўлим билан ўлдирилдим. Энди, жисмоний ўлим менга қўрқинч эмасдир. Адил судлардан мен шуни кутаман ва шуни сўрайман».\n“Ёш ленинчи” газетасининг 1988 йил 4 февраль сони\nСуратда: Абдулла Қодирий. 1926 йил (Сурат биринчи марта эълон қилинмоқда).\n← Аввалги Аввалги Зиёвиддин Акрамов, Рисқитилла Нуринбоев. Орол муаммолари (1979)\nКейинги → Кейинги: Эшқобил Шукур. Cўздан сўзнинг фарқи бор (2)


Карам экиш ишлари бошланди\nСариоғоч туманининг деҳқонлари йилига 1 экин майдонидан 2-3 марта ҳосил олиш лойиҳаси доирасида фаол ишларни бажармоқда. Бугунги кунда деҳқонлар карам кўчатларни ўтқазиш ишларини бошлаб юбордилар.\nЭрта пишар карамни экиш мавсумида ҳозирнинг ўзида бир неча деҳқонлар қатнашиб, қизғин ишлар олиб бормоқда.\nЭкин-тикин ишларини эрта бошлаганларнинг бири – Жарти тўбе қишлоқ округи. Интимақ аҳоли манзилидаги “Алмас” деҳқон хўжалиги. Бугунги кунда деҳқон хўжаликнинг раиси Алмас Алимқўжаевга қарашли ерга карам экилмоқда. Деҳқонлар январнинг ҳар бир кунидан самарали фойдаланиб, ёғин-сочинга қарамасдан меҳнат қилмоқдалар. Маҳсулот икки ой давомида пишади. Эрта пишар ҳосил турига талаб ўта кўп бўлганликдан деҳқонлар ҳосилдан катта умид кутишмоқда.\n2021 йили Сариоғоч туманида 69 700 гектар экин майдони ўзлаштирилди.\nЭкилган ердан 46 826 тонна ғалла ва дон экинлари, 850 тонна дуккакли дон экинлари, 2020 тонна ёғбоп экинлар, 26 675 тонна полиз маҳсулотлари, 92 000 тонна картошка ва 310 151 сабзавот маҳсулотлари етиштирилиб олинди.\nВилоят ҳокимининг матбуот хизмати, 2022-01-22, 02:14 219\nИлмий анжуман олимларга бағишланди 41


Sunday, 19 June 2016 12:45\nӮтган дастурларимизда такидлаганимиздек Аллоҳнинг раззоқ эканлигига ишониш ва ҳама ишларда унга таваккал қилиш инсоннинг ӯзи ҳаракат қилишига ҳеч халақит бермайди. Бугунги дастуримизда инсоннинг Худога таваккал қилиши ҳақида суҳбатлашамиз.\nХудога таваккал қилиб, муаммолар ечимини унга ташлаш дегани киши жеч бир ҳаракатсиз ӯтирсин ва моддий имкониятлардан фойдаланмасин дегани эмас. Муъмин киши Худога таваккал қилади ва инсонларга эътиқод қилиб ишонишдан тийилади. Аллоҳи зулжалол Оли Имрон муборак сураси 159 ояти каримада таваккал қилиш ҳақида келтирган: (Эй Муҳаммад) Аллоҳ томонидан бўлган бир марҳамат сабабли уларга (саҳобаларингизга) юмшоқ сўзли бўлдингиз. Агар қўпол, қаттиқ дил булганингизда эди, албатта атрофингиздан тарқалиб кетган бўлар эдилар. Бас, уларни афв этинг, улар учун Аллоҳдан мағфират сўранг ва ишларингизда уларга маслаҳат солинг! Энди (маслаҳат қилгач, бирон ишни) қасд қилсангиз, Аллоҳга суянинг — таваккал қилинг! Албатта Аллоҳ Ўзига суяниб (иш қилгувчиларни) севади.\nТаваккал қилишнинг маъноси шуки инсоннинг комил эътиқоди фақат Парвардигори карим томон қаратилган бӯлиши лозим.Шунингдек таваккал қилган инсон мушкулотни бартараф этиш учун моддий имкониятлардан ҳам фойдаланиши лозим. Чунки моддий имкониятлар ҳам Худонинг амри ва истаги билан инсоннинг хидматида қарор топган. Бундай ҳолатда инсон Аллоҳга таваккал қилиб амал қилишдан ҳам қолмайди.\nҚуръони карим Зулқарнайн достонида унинг моддий имкониятлардан фойдаланиб, Худога таваккал қилиши натижасида зулму ситамга қарши ғолиб бӯлганини ӯқиймиз. Ҳар ҳолда ҳам Зулқарнайн ӯз ютуқларини Аллоҳ раҳмати деб тарифлаган. Жумладан Каҳф муборак сураси 98 ояти каримада келган: «Бу Парвардигорим томонидан бўлган бир марҳаматдир. Энди қачон Парвардигорим (Яъжуж ва Маъжуж чиқади, деб) ваъда қилган вақт келганида (яъни, Қиёмат қойим бўлишига яқин қолганида), Ўзи у (тўсиқни) теп-текис қилиб қўюр. Парвардигоримнинг ваъдаси ҳақдир», деди у.\nБаъзи бир ҳолларда инсон бир мақсадга эришиш учун бир ишни режалаштиради. Юзаки қараганда ӯз ишини амалга ошириш учун ҳеч бир монелик кӯрмайди. Аммо бир тасодифий ҳодиса рӯй бериб, унинг бутун режаси ва мақсадга эришиш учун амалга оширган ишлари барбод кетади. Бунинг маъноси шуки инсоннинг билимлари чекланган бӯлиб, баъзи бир ишларни оқибатини қиёслаб кӯришга қодир эмас.\nХудога таваккал қилиш кишини ҳар бир ишни бошлаганда жасур бӯлишига сабаб бӯлади.\nШу сабабли Худога таваккал қилиш деганда киши фақат тоат-ибодат қилиб ӯтириб, фаолият қилишдан тийилиш дегани эмас.\nИслом таълимотида инсон иккитомонлама мавжуд. Инсон ҳам моддий ва ҳам маънавий қадриятларга таважжӯҳ қилмоғи лозим. Аллоҳи зулжалол инсонни барча мавжудотдан устун қӯйиб, қолган махлуқотга нисбатан каромат бағишлаган. Қуръони карим Луқмон муборак сураси 20 ояти каримада келганидек: (Эй инсонлар), Аллоҳ осмонлар ва ердаги барча нарсаларни сизларга бўйсундириб қўйганини ва сизларга барча зоҳирий ва ботиний (яъни моддий-маънавий) неъматларини комил қилиб берганини кўрмадингларми?! Одамлар орасида шундай кимсалар ҳам борки, улар ўзлари билмаган, ҳидоят топмаган ва ёрқин китоб-ҳужжатга эга бўлмаган ҳолларида Аллоҳ хусусида мужодала қилурлар.\nПарвардигори карим инсон ӯз эҳтиёжларини қондириш учун амалга оширадиган ишларни унинг ихтиёрига қӯйган. Аммо бу ихтиёрлар инсоннинг камолотга эришиши учун йӯлланилган.\nМусулмон одам дунё ҳаётини ҳалоллик билан ўтказишни, Исломга амал қилиб, унинг ривожига ҳисса қўшишни ўзи учун вожиб, деб билади. Шундай ақидада бўлган инсон исломий билимлар қаторида дунёвий илм ва касб-ҳунарларга муҳтож бўлишини англаб етади.


Сардор Рашидов ва «Ал-Жаиш» Қатар кубогини қўлга киритди - Спорт UZ - Скачать музыку бесплатно новинки музыки 2016-2017\nҲозиргина Қатар кубоги финалига якунига етди. Унда Сардор Рашидов шарафини ҳимоя қилаётган "Ал-Жаиш" клуби "Лахвия"га қарши баҳс олиб борди.Ҳамюртимиз учрашувни бошланғич таркибда бошлаганини таъкидлаш лозим. Ўйиннинг 31-дақиқасида Муҳаммад Метнаний духайлликларни ҳисобда олдинга олиб чиқди. Баҳснинг 65-дақиқасида эса Сардор Рашидов ўз ўрнини Ёсир Абу Бакрга бўшатиб берди. Орадан кўп ўтмасдан "Лахвия" ҳисобни тенглаштирди. Калуйитука пенальтини аниқ амалга оширди.Ўйин қўшимча бўлимларга кўчиши кутилаётганда "Жаиш" пенальти тепиш ҳуқуқини қўлга киритди. Жамоа тўпурари Абдулраззоқ Ҳамидуллоҳ 11 метрли зарбани аниқ амалга ошириб, жамоасига Қатар кубогини келтирди.Шу тариқа, Сардор Рашидов ўзининг "Ал-Жаиш"даги илк мавсумида Қатар Юлдузлар лигасининг кумуш медалини ва Қатар кубогини қўлга киритди. Шунингдек, "Ал-Жаиш" ОЧЛда муваффақиятли иштирок этиб, муддатидан аввал нимчорак финалга чиқди. Плей-оффда жамоа айнан "Лахвия"га қарши баҳс олиб боради. - деб хабар бермоқда Stadion.uz нашри.


“Ҳизбаллоҳ”нинг ҳокимиятга келишига йўл қўйилмайди\nЛиван бош вазири Фуад Синиора давлат “Ҳизбаллоҳ” гуруҳи қўлига ўтмаслигини айтди.\n“Ливан халқи ўз эрки чекланишини қабул қилмайди, қўлга яна қурол олиниши, зулм ва терроризмга қайтишига йўл қўймайди”, – деди у телевидение орқали чиқиш қилиб.\nФуад Синиора Ливан ҳукумати “Ҳизбаллоҳ” аъзолари бемалол қурол кўтариб юришига йўл қўймаслигини таъкидлади. Ҳозир пойтахт Байрутнинг аксар қисмини “Ҳизбаллоҳ” аъзолари назорат қилмоқда.\nФауд Синиора “Ҳизбаллоҳ” Ливан демократиясига қарши “қуролли давлат тўнтариши” амалга оширганини билдирди. Бу Ливан бош вазирининг жума кундан бери халққа қилган биринчи мурожаатидир. Тўрт кундан бери давом этаётган отишмаларда тахминан 25 киши ҳалок бўлгани айтилмоқда. “Ҳизбаллоҳ”га қарашли телевидение ҳарбийлар талабига мувофиқ гуруҳ ўз кучларини Байрутдан олиб чиқишини, бироқ “Ҳизбаллоҳ” талаблари бажарилмагунча қонунга бўйсунмаслик кампанияси давом этишини билдирди.


2. Электр занжири элементлари\n3. Электр занжиридаги асосий тушунча ва иборалар\nII.II O’zgaruvchan tok zanjiri\nII.I O’zgarmas tok zanjirlari\nТехникада энергия манбаи сифатида ишлатилувчи электр токи икки турга бўлинади: ўзгармас электр токи ва ўзгаручан электр токи.\nЙўналиши ва сон қиймати вақт давомида ўзгармайдиган электр токи ўзгармас ток деб айтилади. Бу тариф адабиётларда кенг берилган ва талабалар айнан шу тариф билангина чекланади. Лекин таърифда келтирилга “сон қиймати ва йўналиши” сўзлари нимага тегишли эканлиги кўпинча эътибордан четда қолади. Яъни “ниманинг сон қиймати?” деган саволга талаба жавоб бера олмайди. Бу масалага алоҳида тўхталиш ўзгармас электр токи ҳақида тушунчаларнинг тўлароқ шаклланишига ёрдам беради.\nЭлектр токи манбасининг параметрлари деганда, амалда кўпроқ ишлатиладиган “кучланиш”га асосий эътиборни қаратиш зарур. Ток манбалари одатда электр юритувчи куч (э.ю.к.) Е билан характерланади, лекин ташқи занжир учун манба қисқичларидаги кучланиш амалий аҳамиятга эга. Шунинг учун ҳам ўзгармас ток манбалари ҳақида гап кетганда манбанинг кучланиши сифатида манба қисқичларидаги кучланишни назарда тутиш амалий жиҳатдан қулайроқ.\nЎзгармас электр токининг амалда энг кенг тарқалган манбаси аккумулятор ва батареялардир. Бугунги кунда жаҳон саноатида бундай манбаларнинг минглаб турлари кенг ишлаб чиқарилмоқда ва кундалик ҳаётимизга чуқур кириб борган. Лекин шунга қарамай бу ток манбаларининг асосий параметрлари ҳақидаги тушунчалар тўлиқ эмас. Қуйида амалда энг кўп тарқалган аккумулятор ва батареяларнинг энергетик хусусиятлари билан танишамиз.\nШундай қилиб, ушбу аккумуляторда тахминан 2,29 Мж миқдордаги энергия электр зарядлари кўринишида йиғилган.\nАккумуляторларнинг бундай турлари электр токининг кимёвий манбалари деб аталади. Чунки аккумуляторларда кимёвий энергия электр энергиясига айлантирилади. Кимёвий элементлар сифатида турли хил кислоталар аралашмасидан иборат электролитлар ишлатилади..\nКам қувватли электр қурилмаларини ток билан таъминлашда энг кенг тарқалган ток манбаларидан бири “бармоқ” туридаги аккумулятор ва батареялардир. Буларнинг ҳам маълум электр сиғими мавжуд бўлиб ишчи кучланиши асоосан 1,5 В бўлади. Халқаро стандартларда уч хил ўлчамли бундай элементлар ишлаб чиқарилади ва улар А, АА, ААА турлар деб номланган. 3-расмда АА турдаги элемент келтирилган. Бу элементларда кимёвий актив элементлар қуруқ кукун сифатида қўлланилган бўлади. А турдаги элемент АА элементдан каттароқ, ААА эса кичикроқ бўлади.\nУшбу элементнинг ҳам электр энергиясини юқоридагидек ҳисоблаш мумкин P = I • U = 1,2 В • 1300 мА = 1,56 Вт. Шу қувват билан бир соат давомида Е = 1,56 Вт • 3600 с = 5616 Ж = 5,6 кЖ энергия бериши мумкин. Бармоқ туридаги элементлар аккумулятор ва батарея кўринишларида ишлаб чиқарилади.\nАгар кимёвий элементда электр сиғими А • соат, ёки мА • соат (одатда халқаро талаблар асосида Аh ёки мА h деб ёзилади ) кўрсатилган бўлса бу аккумулятор бўлади. Аккумуляторлар қайта зарядлаш хусусиятига эга ва одатда заряд – разряд цикли 500 дан бир неча минггача боради. Бу тушунча фақат кам қувватли кукунсимон кимёвий элементли аккумуляторларга тегишли. Электролитли аккумуляторларнинг зарядлаш цикллари жуда кўп бўлиши мумкин. Бундай аккумуляторлар одатда иш жараёнида узлуксиз равишда зарядланиб-разрядланиб туради. Масалан автомобилларнинг аккумуляторлари шундай режимда ишлайди. Аккумляторларнинг асосий камчиликларидан бири уларнинг зарядлаш вақтининг узоқлигидир. Агар бу вақтни камайтирилса аккумуляторларнинг ишлаш муддати кескин камаяда. Катта токда қисқа вақт давомида зарядланувчи аккумуляторлар Li-ion (литий ионли) аккумляторлардир. Бу аккумуляторлар мобил телефонларда, фотоаппарат ва камераларда кенг ишлатилади.\nЮқорида такидланганидек, ток манбаларини характерловчи асосий параметрлар деганда асосан манба қисқичларидаги кучланиш назарда тутилади. Демак, ўзгармас токда манба қисқичларидаги кучланиш вақт давомида ўзгармас бўлади. Масалан 12 В кучланишли акумулятор қичқичларидаги кучланиш доимо ўзгармас бўлиб, унинг графиги тўғри чизиқдан иборат бўлади (бунда, узоқ вақт ишлатилиш давомида акумуляторнинг кучланиши аста-секин пасайиб бориши ҳисобга олинмайди, яъни кўрилаётган қисқа вақт давомида кучланишнинг камайиши сезилмайди).\nMанба қисқичларидаги кучланиш вақт давомида ўзгармас, демак кучланишнинг сон қиймати ва йўналиши вақт давомида ўзгармайди. Яъни ўтказгичнинг кўндаланг кесим юзасидан доимо бир хил миқдордаги электронлар ўтиб туради. Шунинг учун ҳам бундай ток ўзгармас ток деб аталади.\nТокнинг мусбат йўналиши деб бу электронларнинг ҳаракатига тескари йўналиш қабул қилинган.\nЭлектр занжирларини ўрганишда элементларнинг занжирлардаги шартли белгиларидан фойдаланиб электр схемалари чизилади. Бундай шартли белгилардан фойдаланиш қулай , ҳар қандай мураккабликдаги схемани ҳам осонликча чизиш мумкин.\nЭлектр энергиясидан фойдаланиш электр токи ёрдамида бирор қурилмани ишлатишдан иборат, бунда ток манбаи ва ишлатилаётгган қурилма асосий элементлар ҳисобланади. Лекин шу қурилмани ишлатиш учун албатта қўшимча воситалар (масалан симлар, улагичлар ва ҳоказо) зарур бўлади. Бу қўшимча воситалар занжирнинг ёрдамчи элементлари деб аталади. Демак, электр занжирида элементларни асосий ва ёрдамчи турларга бўлиш мумкин (5-расм):\nЭлектр занжирларида манба ва истеъмолчилар бир нечта бўлиши мумкин, бу ҳолларда ток манбаларини ва истеъмолчиларни ўзаро кетма –кет ёки параллел уланиш турлари қўлланилади. Истеъмолчиларни ўзаро кетма-кет ёки параллел улаш бу истеъмолчилардаги кучланишни тақсимлашни, ёки уни бир хил бўлишини таъминлайди. Истеъмолчиларни кетма-кет ва паралел улаш, умумий (эквивалент) қаршиликни топиш, занжир элементларидаги ток ва кучланишларнинг тақсимоти физика ва электротехника адабиётларида етарлича келтирилган. Фақатгина шуни қўшимча қилиш мумкинки, занжирда етарли кучланиш ҳосил қилиш учун ток манбаларини кетма - кет уланади, бунда манбаларнинг электр юритувчи кучлари Е (э.ю.к.) қўшилади, ток кучини ошириш учун эса э.ю.к. бир хил манбаларни параллел уланади (6-расм).\nАмалда манбаларни кетма-кет улаб керакли кучланишни ҳосил қилиш жуда кенг ишлатилади. Саноатда ишлаб чиқарилаётган доимий ток манбалари кўпрой 1,5 В кучланишли бўлиб 3 В, 9В, 12В ва ҳоказо кучланишда ишловчи қурилмаларни ишлатиш учун батареялар кетма-кет уланади. Масалан, масофадан бошқарувчи пультларда 2 та 1,5 В кучланишли батарея кетма-кет уланиб 3 В кучланиш ҳосил қилинади, қуёш батареяларида бир нечта элементлар кетма-кет уланиб 12 В кучланиш ҳосил қилинади ва ҳоказо.\nМанбаларни паралел улаш ҳоллари амалда камроқ ишлатилади, чунки манбаларни паралел улаб ишлатганда кучланиш доимий қолиб ток кучи оширилади, бу қурилмани узоқроқ вақт ишлашини таминлайди холос. Амалда батареяларни паралел улаб иш вақтини оширгандан кўра манбаларни тез- тез алмаштириб (аккумулятор бўлса, зарядлаб) туриш иқтисодий ва техник жиҳатдан самаралироқдир.\nЭлектр занжирларида элементлар юқорида келтирилган шартли белгилар асосида тасвирланади. Бундай шартли белгилардан фойдаланиш электр занжирларини ҳисоблаш, электр занжирининг асосий параметрларини аниқлаш ва улар асосида керакли амалий схемаларни яратиш имконини беради.\nМасалан, 12 В кучланишли аккумулятордан фойдаланиб ҳар бирининг ишчи кучланиши 2 В бўлган светодиодларни ёқиш учун бизга 6 та шундай светодиод (7 - расм) керак бўлади.\nСветодиодларни ўзаро кетма-кет бирлаштириб, умумий занжир учларини аккумуляторга калит орқали улаб электр занжири ҳосил қиламиз. Ҳар бир светодиоддаги кучланиш 2 В дан бўлиб, умумий кучланиш 12 В бўлади.\n8- расм. Битта манбадан ишловчи ўзаро кетма-кет уланган 6 та истеъмолчи схемаси.\n8-расмда келтирилган занжир оддий электр занжири бўлиб электротехникада бундай занжирни тармоқланмаган электр занжири деб аталади. Тармоқланмаган занжир учун элементлардаги кучланишлар тушуви тушунчаси ўринли. Яъни берилган занжир учун ҳар элементдаги (светодиоддаги) кучланишнинг тушуви 2 В дан бўлиб умумий 12 В манба кучланишига тенг.\nАккумулятор клеммаларидаги кучланиш тушуви 12 В, бу кучланиш тушуви ташқи занжирда ҳар бир элементда 2 В дан тушиб боради.\n9 - расм. Кетма-кет уланган занжир элементларида кучланишнинг\nАмалиётда кўпроқ тармоқланган электр занжирлари ишлатилади.\nO’zgaruvchan tok zanjiri\nЎзгармас ток занжирларида биз кучланишни вақт давомида ўзгармас деб қарадик. Ҳақиқатан ҳам аккумуляторларни кучланиши вақтнинг биз кўраётган қисқа оралиғида ўзгармас бўлади (албатта, узоқ вақт давомида қаралганда аккумулятор зарядсизланиши ҳисобига кучланиш аста секин камайиб боради).\nЎзгаручан ток вақт бўйича маълум қоида бўйича ўзгаради, яъни токнинг миқдори вақтнинг функцияси бўлади. Амалда ўзгарувчан электр токи деганда кучланишнинг вақт давомида ўзгариши тушунилади. :\nU = F (t) (3.1)\nбу ерда U – токкучланишнинг исталган вақтдаги оний қиймати, t – вақт.\nЎзгарувчан ток тушунчаси жуда кенг маноли бўлиб йўналиши, сон қиймати, ёки хам йўналиши хам сон қиймати ўзгариб турувчи токларни ўз ичига олади. Токнинг ўзгариш қонуниятлари турлича бўлиши мумкин. Айниқса радиотехникада турлича қонуниятлар асосида ўгарувчи токлар билан ишланади. Масалан овознинг ёзуви бунга мисол бўлади.\nАмалда ишлатилувчи ўзгарувчан электр токини учта турга бўлиш мумкин:\n1 Фақт миқдори ўзгарувчан, (пульсацияланувчи) ток.\n2. Миқдори ва йўналиши ўзгарувчан ток.\n3. Даврий ўзгарувчан ток.\nБиз амалда кенг ишлатадиган ва ер юзининг барча электростанцияларида ишлаб чиқариладиган электр токи даврий ўзгарувчан, ёки синуоидал токдир. Даврий ўзгарувчан токнинг оний қийматлари давр деб аталадиган Т-вақт оралиғида такрорланиб туради, яъни:\nU = F (t) = F (t +кТ) (3.2)\nбу ерда к – бутун сонлар (к =1,2,3, . . .n). Т – тебранишлар даври деб аталади.\nДаврий ўзгарувчан катталиклар синусоидал функция орқали ифодаланади (масалан физикадаги математик маятникнинг ёки пружинага осилган юкнинг харакат тенгламалари каби). Худди шунингдек кучланишнинг вақт бўйича ўзгаришини ҳам синусоидал қонуният асосида ифодалаш мумкин\nU = Um sin ω t , (3.3)\nбу ерда ω = 2π /Т – бурчак тезлик, даврга тескари катталик частота бўлиб, у вақт бирлигидаги тебранишлар сонини ифодалайди f = 1/Т.\nЭлектр генераторида ҳосил бўлаётган электр токи ҳақиқатан ҳам синусоидал қонуният асосида ўзгаришига ишонч ҳосил қилиш учун генераторнинг ишлашини кўриб чиқамиз\n3.3 расм. Ўзгарувчакн электр токи ишлаб чиқарувчи генератор.\nМагнит майдони атрофида рамканинг бир марта тўла айланишида рамкадаги кучланиш қуйидаги қонуниятда асосида ўзгаради.\nЧастота деб 1 секундда даврий ўзгаришлар сонига айтилади ва унинг ўлчам бирлиги Гц-герц.Демак генераторда чулғам секундига 50 марта айланади. Электротехникада стандарт (саноат) частота деганда айнан 50Гц; тушунилади, лекин айрим давлатларда (масалан АҚШ да ) 60 Гц частотали ўзгарувчан ток ишлаб чиқарилади.\nБошланғич фаза мусбат бўлади , координата бошидан чапда, манфий бўлса, ўнг томонда бўлади.\nАгар бўлса, уларнинг йўналишлари фаза жиҳатидан мос, яъни бир томонга йўналган бўлади.\nАгар бўлса, улар қарама-қарши фазали бўладилар.\nТок ифодасидан (А, В, С) кўринадики, синусаидал ўзгарувчи функция, асосан учта параметрлар билан аниқланади.\nАмплитуда қиймати ;\nБурчак тезлиги (радиал/сек);\nБошланғич фаза .\nБулардан ташқари таъсир этувчи қийматлар қўлланилади.\nЎлчав асбоблари таъсир этувчи қийматни кўрсатади.\nРамка cv бурчак тезлик билан айланганда магнит оқимининг оний қиймати рамка текислигига нисбатан (-магнит оқими) қонунияти билан, рамканинг айланиши О,О1 ўққа нисбатан бурчак остида айланса магнит оқими қонуният билан ўзгаради. Рамканинг ab ва cd томонларида электр юритувчи куч – Э.Ю.К. ҳосил бўлади.\n- э.ю.к.нинг амплитуда қиймати; - э.ю.к. бошланғич фазаси.\nАгар рамканинг 1-2 қисмларига истемолчи (юклама - R) уланса, ундан қуйидагича ток ўтади.\n- ток амплитуда қиймати; - токнинг бошланғич фазаси.\nЮкламадан ток ўтганида унда кучлниш ҳосил бўлади.\n- кучланиш амплитудаси; - кучланишнинг бошланғич фазаси.


Қалбинг, жисминг ёлғиз Оллоҳ дер… « Ўзбекистон Халқ Ҳаракати\nҚалбинг, жисминг ёлғиз Оллоҳ дер…\n20 October 2016 - 7:00\nШом шаҳрининг асл оти Дамашқдур. Шом исмининг асли «Шоъмун» бўлиб, арабий сўл, яъни чап маъносини ифода этгувчи ва Яман қитъаси муқобилинда, яъни Ҳижози мағфират тарозға нисбатан чап тарафда воқеъ бўлган мамлакатға араблар тарафидан берилган бир исмдур.\nБутун мамлакатни «Барои Шом—Сурия» ҳам аталиб, Нафс шаҳрини ўзини «Дамашқи Шом» аталадур. Ушбу шаҳр Қосюн ва Жабалушшайх тоғларининг этагидаги ҳаводор бир водий—сойға ва яшил боғчалар аросинда воқеъдур. Қосюндан инатургон Барди наҳрининг барроқ ва латиф-ул-ҳамимлик* муз суйи бир неча ариғлар ила шаҳар ва атрофини сувлайдур. Ушбу сувдан Шомни аксар ҳавли ва уйлариға фаввора ва таҳвили маъ* ила ҳатто, ошхоналарғача жорий сув келтургондур.\nШаҳарнинг бир қисми Имора ва бир қисми Салоҳия аталур. Шаҳарда уч-тўрт табақағача иморатлар бўлуб, ахийран йўл ва ободликиға ҳукумат ҳаракат этибдур. Шаҳар Сурия вилоятининг марказ ҳукумати бўлуб, Туркиянинг Осиёи Усмонияға биринчи шаҳридур. 200 минг қадар халқи бўлуб, 170 минг муслим ва бақияси рум, катўлик, прутистант, сурёний ва олти минг қадар яҳудий бўлуб, бу халқнинг барчаси хоҳ мусулмон ва ғайри мусулмони арабий сўйлайдурлар.\nШаҳарға 300 қадар жомеъ ва кўб эски мактаб ва бир неча эски мадрасалар бордур. Янги мактаблар бўлса, шундан иборатдур: ҳукуматнинг Мулки эъдодий*, Мулки аскарий*, Мулкияъи рушдийя*, Аскарияи рушдийя, Султони туркий, Султони арабий ва яна бир неча ибтидоия мактаблари бордур. Ҳукуматнинг яна бир «Мактаби санойеъ»*и ва ики катта кутубхонаси бордур. Нафс шаҳрида бир неча матбаа ва 2-3 жарида чиқар. Халқ ва жамият тарафидан идора қилинатургон арабий ва Ислом низоми мактаблари ушбудур: Ватан эъдодийяси, Мадраса ут-тараққии рушдийя, Иттиҳоди* рушдийя, Савқ ут-Тийн рушдийя, Мадраса уш-шарқия рушдийя, Таълим ул-ватания рушдийя ва яна булар учун бир неча ибтидоия мактаблар, шаҳарда мусулмон араблардин ажзаъхона – аптик бор. Ва ҳар ерда мусулмон дўқтурларнииг лавҳалари кўрунур. Мусулмонлар қўлинда муз фабрикаси, тамбоку* ва попирус, нажжори ва садафкори йиғоч ишлари фабрикаси, ипак фабрикаси, ҳарир боқи фабрикаси ҳамда шиша фабрикаси бордур. Жомеъларининг биринчиси ва балки Макка, Мадина ва Қуддус ҳарамларидан сўнг шарафлик ва музайян жомеъи —«Уммавиййа жомеъи шарифи»дур.\nШаҳарга кирган кунни(нг) эртаси зиёратиға мушарраф бўлдум. Бу жомеънинг асл еринда эски бир маъбад ёинки бутхона бор эканки, сўнгралари калисоға табдил ва хароб бўлуб экан.\nХулафои Уммавиййадан Валид бин Абдумалик бин Марвон тарафидан санаи ҳижриянинг авваланчи юзинда ушбу назирсиз жомеъи шариф бино қилинган ва дунёнинг биринчи музайян ва санъатлик жомеъидурки, мухтасар ва сатҳий суратда муҳтарам хонандалар учун кайфиятидан ёзармиз.\nАввалан ҳар тўрт тарафи баланд тоқу равоқлар айлантургон ва мармар сайқал берилган тошлардан бино қилинган катта бир мураббаъ ва мустатил* ҳарамга кирилур. Ҳарамни(нг) ичи тамоман сайқал берилган мармарлар ила фарш бўлуб, сафоси ва тозалиги муболағасиз, сут тўкулса, яламоғи мумкин даражададур.\nҲарамни(нг) барча тарафи бозор ва раста бўлуб, ҳар тарафидан бир неча дарвозалари борки, ҳарамга киратургон хоҳ аёл ва эр бўлсун кафш ва этикларини суғуруб кирарлар. Ва ҳар тарафинда доимо баввоб* ва хаддомлари* бордур.\nМан калушни чиқриб этик ила ҳарамга кирдимки, орқамдан ўн қадар араб болалари эргашиб, «Ахлаъ, ё ҳожи, ҳарам», деб безор этдилар. Охири, чиқармоқга мажбур бўлдум. Уч тарафи равоқ ва бир тарафи масжиди муштамил*. Ҳарамни узунлиги 240 газ, эни юз газ бўлуб, ўртаси мармар саҳндур. Ва саҳн ўртасинда ҳаштсу бир мармар-фаввора шодурвонлик жорий ҳавз бор. Ва ҳарамни ҳар тарафинда бир неча фавворалик, вузуъ* маҳаллари бордур. Асл жомеъи шариф ушбу ҳарамни қибла ва тўлоний тарафинда бўлуб, нафси жомеъ* ичининг тули 210 газ, арзи* 58 газ бўлуб, масжидли ичинда якпора қирқ дона мармар стун бордур. Ҳар бир мармар стунлар яна мармар равоқлар ила бир-бирига марбут бўлуб, яна бу равоқларни ҳар бири устида ажойиб суратда икки донадан равоқлар ясалиб, онинг устинда масжидни саҳфи бино қилингандур. Масжидни тўрт тарафи ердан 8 газ юқоригача деворлар мусайқал, гулдор ва жавҳардор оқ ва кўк ва қора аъло жинс катта ойинадек жилолик самоқ* ва мармарлар ила бино қилиниб, бу мармарлар ундай устолик ила бир-бирига васл қилинибдурки, дарзини топмоқ мушкулдур.\nУзунлигн 4-5 газ, эни 2-3 газ мармарларни устига қозма ва қабартма мунаббат*, исломий гиреҳ ва нақшлар қозилиб, бизни мамлакатда ганч устинда деворларга намоя, меҳроб, ироқи, муқарнас, мунаббат, морпеч…* қилганларидек, рахом* устига ажойиб нақшлар ўткарибдурларки, инсонни ҳар бир тош ўзига парастиш* этар даражасигача тасхир этар. Ҳар на қадар диққат этсанг, ул тошлардаги мусулмон санъати ул қадар ортиқча жилва этар, гўёки ҳар бир тош бир санамдур. Стун бошлиқлари у қадар санъатликдурки, кўрмагунча инонилмайдур. Масжиди шариф деворининг қалинлиги 4 газ бўлуб, қибла тарафидан бозорга қараган музайян бир эшиги бордур. Масжидға 2 меҳроб бўлуб, ҳар бирининг баландлиги 8 газча бўлуб, меҳробларни икки тарафинда ва ичинда ҳамда устинда мармар ва жавоҳирлик мусайқал тошлар устиндаги қозма ва қабартма нақшлар инсонни дучори ҳайрат этар. Бутун меҳроб ва атрофидаги тошларга холис олтун қабартмалар ила оят ва ҳадислар ёзилган садаф, ақиқ, зумуррад ва забаржад тошларидан чархи ишлаб, мармарлар устинда мош ва нахуддан бошлаб данак катталигигача майда, шундай музойиқ ва кошинкорилар этганки, ўзбекча сўйлайин, бир табоқдай жойига бир соат қараган ила кўруб тамом қилолмайсан. Инсон ўзини бир олам ҳунар, бир дунё санъат ичинда кўруб, аввалги мусулмонларнинг дин йўлинда этгон сайъи ва қилгон ихлосларининг ҳамда ҳунар ва нафис санъатда этган тараққийларининг ва сарф этган пул ва ғайратларини ўйловига ғарқ бўлуб, кўзи тинар ва ҳеч нимани кўрмас даражасига келур.\nЕ раббий! Мусулмонлар ва у бадавий араблар бу қадарми аҳли санъат бўлдилар? Илоҳо, бу на хориқадур*. Бир сўз ила тамом этайин. Роқими ҳуруф ҳинд, эрон ва испаниё жомеъларидан бошқа ислом оламининг барча жомеълари зиёратига мушарраф бўлдум ва аммо жомеъ Уммавиййадек зийнатлик ва осори нафислик бир жомеъ кўрмадим. Ёнимда амиркойи насоро бир сайёҳ бўлуб, турк бир таржумонн-да бордурки, соатлар ила ушбу меҳроб ҳузуринда эди. Бироз сўйлашдук. Ул деди: «Ҳинд, Испаниё, Эрон, ва Туркияни, хулоса, Ҳижоз ва Хитойдан бошқа бутун Шарқ оламининг жомеъларини ва осори пафисасини кўрдум. Аммо бу жомеъдаги араб санъатининг бошқача мазийяти* бордур. Италиё ҳайкалтарошликда дунёда биринчидир. Аммо арабларнинг маънойи саҳиҳи* ила бу диний «ҳайкал»лари—меҳроб ва минбарни кўрсатиб дер: «Ҳар бир санъатни мувофиқидур. Санъати нафиса ила жазбийяти руҳония қувватлари бир бўлуб, инсонға турфа ва ажойиб таъсир этар. Ва бир ҳафтадан бери ҳар куни келиб қарайман, яна аввалгидан зиёда нафис ва яхши кўрунур…»\nАна, бир амрикойининг сўзи.\nУммавиййа жомеъинда икки меҳроб бўлуб, бириси нисфи шимолининг нисфинда, дигари масжидни том ярминда воқеъ бўлуб, бу меҳробни 6 газ фосиласида* йигирма қадар зиналик ва эшик ила чиқилатургон, ҳар тарафи музайян, муттало, мунаҳҳаш ва ўймакори забаржад рангидаги раҳомлар ила шабакаланган* ажойиб дилфиреб ва сеҳромиз рангоранг самоқлардан бино ҳилинган бир минбари шариф бўлуб, устинда чаҳортарк* мунаққаш бир қубба ва анинг устинда муттало бир қубба ва онинг устинда «олтун ҳилол» қўюлгандур.\nЎртадаги меҳробни сўл тарафинда масжид ичинда музайян самоқ ва мармарлардан бино қилинган ширин ва латиф, ниҳоятда санъатлик бир қубба бўлуб, ичи ҳазрат Яҳё алайҳиссаломнинг марқади шарифларидур. Яна меҳробни сўл тарафиндаги деворинда Ҳуд ва Ҳизр алайҳиссаломнинг маҳоми мубораклари бордур. Масжиднинг қиблаға муқобил тарафи, яъни намоз ўқуганда орқа тараф, асл бинода фақат очиқ равоқлардан иборат экан. Аммо ал-он равоқларни аксари беркилиб, 4-5 равоқға асл вусъатиға мувофиқ катта эшиклар ўтқурулубдур.\nМасжидни ери аъло ва мусайқал мармарлар ила мафруш экан. Ал-он қимматлик ҳасирлар* ила ўртулуб, устинда Истанбулдан юборилган энг катта ва рангоранг 130 дона пат, асл қолин солинғандур. Масжидни ҳар биринда садафкори санъатлик ажойиб кўп адад лавҳлар ва устинда Қуръони карим ва Ҳадиси шариф китоблари қўюлган, ҳар ким ўқумоқдадур.\nМасжиди шарифнинг қандил ва шамдон тоқимлари тун ва хеле зариф бўлуб, эликтрик ила танвир қилиниб, оқшоми чироғ нурлари у мусайқал мармарлардан акс этиб, яна ажойиб ҳусн пайдо этиб, ғариб кайфиятда жисму жонға таъсир этар.\n15 сана муқаддам шаҳарға воқеъ бўлғон бир ёнғин масжидға сироят* қилиб, сақфиға зарар келтуруб экан-ки, ҳозирги уст пўшиши ажойиб суратда санъатлик йиғочлардан бўлуб, ҳар навъ ранглар ила ниҳоят зебо ва девориға ёқишиқ кайфиятда нақшлангандур. Таъмири халойиқ ва ҳукумат тарафидан бўлубдур.\nҲарам атрофинда уч катта минора бўлуб, бири минораи байзо* ва ҳазрати Исо алайҳиссаломни нузуллариға мансубдур. Ҳарам саҳнида уч ерда қори ва муаззинлар учун бино қилинган мақсуралар бордур. Масжид ичиға кирсанг, ҳар нимарсадан сиво* бўлуб, руҳоният ва олий ҳисларға ва равшан бир мозийнинг саҳҳор* таъсири ила маҳвият даражасиға келиб, мажбурона убудият саждасиға кетарсан. Ва Оллоҳи зулжалол даргоҳиға ўзунгни кўруб, лоҳутий* бир ҳолат рўй бериб, дунёни унутарсан, қалбинг, жисминг ёлғиз Оллоҳ дер.\n(Субҳони зи-л-мулк вал-малакут)\n46-сон, 1095-1101- бетлар.\nЛатиф-ул-ҳамимлик – қайнар булоқ\nТаҳвили маъ – сув келтириш воситалари\nМулки эъдодий – давлат тайёрлов мактаби\nМулки аскарий – давлат аскария мактаби\nМулкияъи рушдийя – давлат ўрта мактаби\nМактаби санойеъ – санъат (ҳунар) мактаби\nИттиҳод – бирлашув\nТамбоку – тамаки\nМустатил – тўғри бурчакли\nБаввоб – қоровул\nХаддомлари – ходим, хизматчи\nМуштамил – ўз ичига олган\nВузуъ – таҳорат\nНафси жомеъ – жомеънинг ўзи\nАрз – ер; эн\nСамоқ –деворнинг қуйи учун ишлатиладиган оқ тош\nМунаббат – ёғочга ўйиб ишланган нақш\nМорпеч – илонсўқмоқ, ёлғизоёқ йўл; ўймакор нақшнинг бир тури\nРахом – мармар\nПарастиш – эътиқод, ихлос\nХориқа – фавқулодда ҳол\nМазийяти – устунлик\nСаҳиҳ – соғлом, беҳато\nФосила – оралиқ масофа\nШабакаланган – тўсилган\nЧаҳортарк – чорқирра\nҲасир – бўйра, бордон\nСироят – таъсир\nБайзо – оқ\nСиво – халос\nСаҳҳор – сеҳрлар\nЛоҳутий – илоҳий\n Ҳуд — Яҳуд.


Турк вазирининг Нидерландиядаги "саргузаштлари"\n07:52 / 12.03.2017\nНидерландияга келган Туркиянинг оила ишлари ва ижтимоий сиёсат бўйича вазири Фатма Бетул Саён Кайянинг автомобили Туркиянинг Роттердамдаги консуллиги биносидан 30 метр нарида тўхтатилиб, консуллик томон ўтказилмаган. Шу сабабли Кайя Нидерландияни инсон ҳуқуқларини бузишда айблади, деб хабар бермоқда Reuters ахборот агентлиги.\n"Нидерландия менга Туркиянинг Роттердамдаги консуллигига киришга йўл бермай, барча халқаро қонунлар, конвенциялар ва инсон ҳуқуқларини бузмоқда", деб ёзган вазир твиттерда.\nНидерландия полициячилари Кайяни Германия чегарасигача элтиб қўйишга қарор қилишган. Бироқ айни вақтда турк вазири чегарага голланд полицияси ҳамроҳлигисиз йўл олмоқда. Бу ҳақда Роттердам мэри Аҳмад Абутолиб маълум қилди.\n"Вазир Германияга кетмоқда. Унинг ҳамроҳлари ва қўриқчилари ҳам у билан биргалар", деб айтган Абутолиб.\nАбутолибнинг айтишича, турк консули Кайянинг келиши ва унинг режалари борасида ҳаммани янглиштирган. "У ёлғон гапирган" деб айтди Абутолиб.\nАввалроқ Нидерландия ҳукумати мамлакатда турк сиёсатчиларининг чиқишларини тақиқлаб қўйганди. Бироқ шунга қарамай, 11 март куни Кайя Германиядан Нидерландияга келган. Бироқ Нидерландия полицияси унга Туркиянинг консуллиги ёнида тўпланган турк жамоасига мурожаат қилишга ҳамда консуллик биносига киришга йўл бермаган. Сўнгра Кайя "номақбул хорижлик" деб аталиб, ортига қайтарилган.\nНидерландия Туркия Роттердам Фатма Бетул Саён Кайя


Шаҳрам Ғиёсовнинг 14 июль кунги рақиби маълум, у мексикалик нокаутчи! / Olamsport.com\nШаҳрам Ғиёсовнинг 14 июль кунги рақиби маълум, у мексикалик нокаутчи!\nАввал хабар берганимиздек, Рио-2016 Олимпиадаси совриндори Шаҳрам Ғиёсов профессионал боксдаги навбатдаги жангини 14 июль куни ўтказади.\nШу куни Ғиёсов АҚШнинг Лос-Анжелес шаҳридаги Florentine Gardens Hollywood аренасида рингга кўтарилади. Унинг рақиби тажрибали боксчи Даниэль Эчеверрия бўлади. Мексикалик бу боксчи 26 ёшда бўлиб, фаолиятини 2012 йилда бошлаган.\nШу кунгача проф боксда 24та жанг ўтказган бўлиб, уларнинг 19тасида ғалаба қозонган. Ўн етти жангда рақибларини нокаутга учратган. Бешта жангда мағлубиятга учратган, шулардан иккитаси нокаут билан. Шаҳрам 2та жанг ўтказиб, ҳар иккисида ғалаба қозонган. Жангларнинг бирида у рақибини муддатидан аввал мағлуб этган.\n14 июл 20:23:50\n12 июл 15:18:20\nADmila sport tv oberadimi habar berila\n12 июл 14:15:35\nSport tvdan oberadimikan Shaxramga omad\n12 июл 12:10:05\nShaxram G'iyosov omad ! Sen kuchlisan!


“МИТТИВОЙ БОЛАЖОН” » Bulung‘ur hayoti газетаси\nGazeta: admin Қўйилган сана: 16-08-2019, 14:35 Рукун: Янгиликлар / ТУМАН ХАЁТИ Кўрилди 182\nБОЛАЛАРГА ҚУВОНЧ БАХШ ЭТДИ.\nНодавлат таълим муассасасининг Улуғбек МФЙга қарашли Хатча массивидаги намунавий уйлар ўртасида қурилиб ишга туширилиши болажонлар ва уларнинг ота-оналарига ўзига хос совға бўлди\nБоғчанинг очилишига бағишланган тадбир иштирокчилари олқиши остида “Миттивой болажон” НТМнинг рамзий калити тадбиркор, боғча мудираси Юлдузхон Раимовага тантанали равишда топширилди.\n- Янги намунавий уйларда яшаётган аҳолига қулайлик яратиш учун маиший хизмат уйига мўлжаллаб қурилган бинони зарурат туфайли болалар боғчасига айлантирдик, - дейди “Миттивой болажон” нодавлат таълим муассасаси мудираси Юлдузхон Раимова. - Бу иш туман ҳокими Б. Бахрамов раҳбарларлигида маҳаллий аҳоли эҳтиёжи ҳисобга олинган ҳолда амалга оширилди.\nЗамонавий кўринишга эга, 50 нафар болага мўлжалланган бу бинода болажонлар учун ҳамма қулай шароитлар яратилган.\n- Бу боғчанинг очилиши ҳаммамизни қувонтириб юборди, - дейди намунали уйларда яшаётганлардан бири, 70 ёшли Эркин бобо Синдоров. - Бунгача невараларимизни бу ердан анча олисда бўлган туман марказидаги болалар боғчасига олиб борардик. Бу эса фақат бизгагина эмас, шу янги уйларда яшаётганларнинг ҳаммасининг муаммоси эди. Шу сабаб бизга анча қулайлик яратиб берган тадбиркор қизимиз Юлдузхон Раимовага, туман ҳокимлиги раҳбарларига ота-оналар номидан ўз миннатдорчилигимизни билдираман.\nБолажонларнинг севимли маскани бўлган “Миттивой болажон” нодавлат таълим муассасаси очилиши тадбирида Улуғбек МФЙ фаоллари, ота-оналар, жажжи болажонлар, туман ҳокимининг ўринбосари Бекзод Ильчиев, туман мактабгача таълим муассасалари бўлими мудири Умида Гўбаевалар иштирок этишди.\nТадбир давомида болажонларга туман ҳокимлиги ва туман мактабгача таълим муассасасининг совғалари - ўинчоқлар, эртак китоблар, турли рангдаги қаламлар ва расм альбомлари кенг жамоатчилик иштирокида, тантанали равишда топширилди.\nТУҒИЛГАНЛИК ҲАҚИДАГИ ГУВОҲНОМАЛАР ЭГАЛАРИГА ТОПШИРИЛДИ


Intel’нинг смарт-соатлари инсон соғлиғи учун хавфли эканлиги маълум бўлди\n21:21 / 04.08.2016\nIntel компаниясига тегишли Basis Science компанияси Peak ақлли соатларининг ҳар бир сотилган моделини инсон соғлиғи учун хавфли эканлиги сабабли қайтариб олмоқда. Маълум қилинишича, қўлга тақилувчи гаджет қизиб кетиши сабабли хавф туғдиради ва тери билан таъсирлашганда билакни куйдириши мумкин.\nIntel қурилманинг барча эгаларига пулларини қайтаришга ваъда берди. Смарт-соатлар томонидан йиғилган маълумотларни синхронлаштириш учун "булутли" хизматлар 2016 йил 31 декабрда ёпилади. Бу сана киргунча фойдаланувчилар соат томонидан йиғилган барча фитнес-статистикани CSV-файл кўринишида кўчириб олишлари мумкин бўлади.\nBasis нуқсоннинг мавжудлигини харидорлар соат "ноқулайлик туғдириши, қўлларни қавартириши ва куйдиришидан" шикоят қилганларидан кейин июнь ўрталарида тан олганди ва соатлардан вақтинчалик фойдаланмасликни тавсия қилганди. Охирги бир неча ой давомида компания камчиликни бартараф этиши керак бўлган дастур устида иш олиб борган, бироқ ҳеч қандай натижага эриша олмаган. "Афсуски, бизнинг барча саъй-ҳаракатларимизга қарамасдан, биз муаммонинг ечимини топа олмадик", дейилган компанияда.\nBasis Science компанияси Intel томонидан 2014 йилда сотиб олинган. Компания соатлардан қанча миқдорда сотилганини маълум қилмаган, бироқ куйиш ва у билан боғлиқ бўлган ҳолатлар сотилган соатлардан тахминан 0,2 фоизида пайдо бўлишини маълум қилган.\nАҚШда Basis Titanium харидорлари 344 доллар олишади. Товон пули ичига соатлар, солиқлар ва етказиб бериш қиймати киради. Basis Peak фойдаланувчилари эса 234 доллар, яъни ўз нархидан 100 доллар кўпроқ товон пули олишади. Бундан ташқари, соатга олинган исталган расмий аксессуарларнинг тўлиқ қиймати 10 кун ичида қайтарилади.


Аҳвол ҳамон ёмон — Ishonch Gazetasi\nБир неча йил муқаддам Чироқчи туманининг Тарағай қишлоғида яшовчи бир неча жонкуяр инсоннинг саъй-ҳаракати билан ҳудуддаги эски мактаб биносида қишлоқ врачлик пункти очилганди. Аммо бу иншоотнинг таъмирталаблиги ва яхши шароитга эга эмаслиги аҳолини сифатли тиббий хизмат билан қамраб олишга тўсқинлик қилиб келмоқда.\nҲокимият нега жим?\n«Ishonch» газетасининг (2017 йил 1 август) 94-сонида чоп этилган «Ишлар қачон олдинга силжийди?» сарлавҳали мақолада Тарағай қишлоғида жойлашган авария ҳолатидаги қишлоқ врачлик пункти ва унинг аҳолига хизмат кўрсатиш даражаси хусусида гап борган эди.\nМақолада қайд этилганидек, тиббий муассасанинг хароб аҳволда экани ва унда малакали тиббий хизмат учун зарур шароит йўқлиги боис, қишлоқ аҳолиси қарийб ўн йилдан буён замонавий шифо маскани қурилишида амалий ёрдам сўраб юқори ташкилотларга хат билан мурожаат қилиб келишади.\nЧироқчи тумани ҳокими томонидан 2010 йил 19 августида Х-749/8-сонли қарор чиқарилиб, эски мактаб (57-умумтаълим мактаби) жойлашган ҳудуддан ер майдони ажратилади ва бино лойиҳаси ишлаб чиқилади. Бироқ 2012 йилда мамлакатимизда дастур асосида ҚВПлар барпо этиш тўхтатилиб, Тарағайдаги қурилиш ҳам молиялаштирилмасдан қолди. Оқибатда, фуқаролар кимга мурожаат қилмасин, жавоб бир хил бўлаверди: дастур асосида ҚВПлар қурилиши тўхтади…\nБизга маълум бўлишича, тиббий шароитнинг йўқлиги боис сўнгги йилларда беморлар ўлими билан боғлиқ ҳолатлар кўп учрамоқда. Жумладан, сўнгги икки йилда беш нафар фуқаро мавжуд ҚВПда шароит йўқлиги сабаб муолажасиз қолиб, оламдан ўтган.\nШулар асосида қишлоқ аҳолиси «Илтимоснома» ёзиб, Олий Мажлис Қонунчилик палатаси депутати Саттор Раҳматовга мурожаат қилади. Депутат ҳолатни ўрганиб чиқиб, қишлоқда тиббиёт маскани қурилиши маҳаллий ҳокимият томонидан амалга оширилиши лозимлигини, Соғлиқни сақлаш вазирлиги эса уни зарур тиббий жиҳозлар билан таъминлаб бериши мумкинлигини таъкидлайди. Демак, Чироқчи туман ҳокимлиги Тарағайда тиббиёт маскани қуриб берса, Соғлиқни сақлаш вазирлиги ёки маҳаллий бошқарма жиҳозлаш ва бошқа ташкилий ишларни зиммасига олса, муаммо ечим топиши мумкин.\nХуллас, юқоридаги муаммолар кўтарилган мақола чоп этилгач, ҳолатни ўрганиш ва унинг ечимини топиш мақсадида Қашқадарё вилоят ҳокимлигига жўнатилган. Аммо орадан беш ойга яқин вақт ўтса-да, аҳвол «эски ҳаммом, эски тос»лигича турибди. Қишнинг изиллаган кунларида тўрт мингдан зиёд аҳоли истиқомат қиладиган ҳудудда тиббий ёрдамга эҳтиёж яна ҳам ошиши табиий. Бироқ ҳокимлик на муаммони бориб ўрганди, на таҳририятга жавоб йўллади. Нега ҳанузгача сукут сақлашаётгани эса бизга қоронғу…\nҚишлоқда яшаш айбми?\nТуман марказидан салкам олтмиш километр узоқликда, тоғлар бағрида жойлашган қишлоқнинг тиббиёт муассасаси ҳолати, суратда кўриб турганингиздек, кишини ваҳимага солади. Зилзилада ичкарида қолиш ёки қалин қор ёққан вақтларда бинога кириш анчайин хатарли.\n— Очиғи, қишлоқда яшашнинг ўзига яраша гашти бор. Аммо бетоб бўлганингда шароит кишини анча қийнаб қўяди. Қишнинг қаҳратонида эса туман марказига бориб келиш анча машаққат. Автомобили бор кишига илтимос қилсангиз, йўлнинг лой ёки музлигини рўкач қилади. Ким ҳам ўзи ва уловини хатарга қўйишни истайди, — дейди шу ерлик фуқаро Абдузоҳир Муртазоев. — Президентимиз Шавкат Мирзиёев тиббиёт соҳасидаги долзарб масалалар муҳокамасига бағишлаб ўтказилган йиғилишда: «Аҳоли саломатлигини муҳофаза қилишни янада яхшилаш, халқимизни тиббиёт тизими фаолиятидан рози қилиш — барчамизнинг энг муҳим вазифамиздир», деган эди. Шунингдек, 793 қишлоқ оилавий поликлиникаси ташкил этилиб, уларда тез тиббий ёрдам шохобчаси ҳамда кундузги стационарлар очилганлигини таъкидлади. Соҳанинг ривожланишини Президентимиз қўллаб турган, етарлича маблағ ҳам ажратилаётган бўлса, наҳот бу ўзгаришлар бизнинг қишлоққача етиб келмаса?\n— Қишлоғимизда қиш ойлари мунтазам қор ёғиб туриши натижасида техника ҳаракатланиши қийинлашади, — дейди ҳамшира Зарифа Қувватова. — Бу пайтда, айниқса, ҳомиладор аёлларга қийин. Баъзилари уйида туғруқ ҳолатини бошидан кечиришади. Тиббий кўриклар кам бўлгани учун баъзан боланинг тушиб қолиш ҳолатлари ҳам учраяпти…\n4000 дан зиёд аҳоли деганда, қариялар, ҳомиладор аёллар, ёш болалар, ногиронлар, эҳтиёжманд оилалар, сурункали беморлар ҳам тушунилади. Зеро, инсон қай ҳолатда ва қаерда яшамасин, аввало, унинг қадр-қиммати улуғ. Шундай экан, марказдан олисда яшаш ҳаёт хавфсизлигини таъминлашда тўсиқ бўлиб қолмаслиги лозим.\n«ОҚТОШ»ДА ХАЛҚАРО КОНФЕРЕНЦИЯ БЎЛИБ ЎТМОҚДА\n“Ўзбекконцерт” фаолияти тугатилади(ми?)